1 Tekwaro 29 ACO85 - Kabaka Daudi dok owaco bot lwak - Bible Search\n1 Tekwaro 28 2 Tekwaro 1\n1 Tekwaro 29\n1-Kabaka Daudi dok owaco bot lwak ducu ma gucokke ni, “Latinna Solomon ma Lubaŋa gire aye oyero en, pud tidi, peya tye ki ŋec mo, dok tic bene dit; pien gaŋ kai man pe bibedo pa dano ento pa Rwot Lubaŋa. 2Pienno doŋ atyeko yubo jami ducu pi ot pa Lubaŋana kit munoŋo atwero, jabu pi jami me jabu, ryal pi jami me ryal, mola pi jami me mola, nyonyo pi jami me nyonyo, bao pi jami me bao, kun amedo iye lwak kidi onik mapol mada, ki litino kidi me amwona i kom jabu, ki akuku-gu, ki godi ma raŋigi patpat, godi me wei ma kitgi patpat, ki kidi matarre bene. 3Dok pien cwinya obedo yom i kom ot pa Lubaŋana, omiyo amiyo jami magi me jabu ki me ryal mua i ciŋa pi ot pa Lubaŋana, kun amedo i kom lwak jami ducu ma atyeko yubo pi ot maleŋ, 4gin ene: jabu ma pekke romo talanta adek, en aye jabu me Opir, ki ryal ma giliyo maleŋŋe ma pekke romo talanta alip abiro pi mwono kom ot pa Rwot, 5ki pi tic ducu ma ludiro gibitiyo, jabu pi jami me jabu, ki ryal pi jami me ryal. Aŋa ma bikelo jami ma cwinye opwoyo-ni, ma tin kwerre kene i nyim Rwot?”\n6Ci ludito kaka ma i odi pa kwarigi gucako tyero mot ma igi opwoyo, ki ludito ma loyo kaka bene gumiyo kit meno, ki ludito ma loyo buca mony me jo alip ki buca mony jo miya, ki ludito ma loyo tic pa kabaka. 7Gumiyo jami magi pi tic me ot pa Lubaŋa: jabu ma romo talanta alip abic ki darik alip apar, ki ryal ma romo talanta alip apar, ki mola ma romo talanta alip aboro, ki nyonyo ma romo talanta alip miya acel. 8Ki ŋat ma tye ki godi me wei omiyogi i ot kano lim ma i ot pa Rwot, ma Jekiel ma jo pa Gercon aye gwoko. 9Cwiny lwak obedo yom pien jo magi gumiyo mot ma cwinygi opwoyo, pien gutyero mot bot Rwot ki cwinygi ducu. Kabaka Daudi bene cwinye obedo yom matek.\nDaudi opwoyo Rwot\n10Mumiyo Daudi opwoyo Rwot i nyim lwak mucokke ducu, kun wacci, “Gipwo in Rwot, Lubaŋa pa kwarowa Icrael, nino ma pe tum. 11-Ai Rwot, dit ki tek ki deyo ki loc ki woro ducu meri, pien jami ducu ma tye i polo ki ma tye i lobo ducu meri. Ker bene meri, ai Rwot, in gipilo wii pien iloyo jami ducu. 12Lonyo ki deyo ducu a ki boti, dok in aye iloyogi ducu. Twero ki tek ducu tye i ciŋi, dok ciŋi aye miyo dano dit dok miyo tek ki jo ducu. 13Wan doŋ wapwoyi, in Lubaŋawa, kun wapako nyiŋi me deyo matek.\n14“Ento an aŋa, ki lwakka kono gin aŋo, niumiyo wabedo ki twero kit man me miyo jamiwa kit ma iwa opwoyo-ni? Pien jami ducu a ki boti, dok wadwokki giri. 15Pien wan wawelo i nyimi, ki lubedo, kit ma yam kwarowa tye kwede; ninowa me bedo i lobo Lokke calo tipo, kabedowa pe iye. 16Ai Rwot Lubaŋawa, lwak jami man ducu ma wamiyo pi gerri ot pi nyiŋi maleŋ gua ki i ciŋi, ducu jamini giri. 17An aŋeyo, ai Lubaŋana, in itemo cwiny dano, ipwoyo dano ma cwinye atir; pi cwinya ma tye atir omiya atyero boti mot me jami magi ducu; doŋ atyeko neno lwakki ki waŋa, gin ma gitye kany-nyi, ka gityero jamigi boti kit ma cwinygi omito ki yomcwiny madwoŋ. 18Ai Rwot, Lubaŋa pa kwarowa Abraim ki Icaka ki Icrael, mi cwiny lwakki okem tam ma kit ennu nakanaka, dok imi cwinygi okem boti keken. 19Dok mi bot woda Solomon gum me mako cikki ki cwinye ducu, ki lok ma ibolo, ki lok ma iciko-gu, kun cobogi ducu; kun imiye gum me gero gaŋ kal ma doŋ atyeko yubo jami pire-ni.”\nSolomon oleyo ka tyen Daudi\n(1 Luker 2.10-12)\n20Lacen Daudi owaco bot lwak ducu mucokke ni, “Wupwo Rwot Lubaŋawu.” Lwak mucokke ducu gucako pwoyo Rwot, Lubaŋa pa kwarigi, ci gukulo wigi piny, guworo Rwot, dok gumiyo woro bot kabaka bene. 21Gutumo gitum bot Rwot, dok orwone bene gutyero gitum awaŋa bot Rwot, twoni alip acel, nyogi romi alip acel ki litino romi alip acel, kacel ki gityer amata ma otiko kit gityer acel acel, ki lwak gitum mukene mapol pi jo Icrael ducu. 22Gucamo dok gumato i nyim Rwot i nino meno ki yomcwiny madwoŋ twatwal.\nGuketo Solomon wod pa Daudi me bedo kabaka tyen me aryone, kun giwire ki moo me bedo laker pi Rwot, dok giwiro Jadok bene me bedo ajwaka pa Lubaŋa. 23-Lacen Solomon obedo kabaka i wi komker pa Rwot ma ka wonne Daudi; ci obedo ki gumkom, kun jo Icrael giworo doge. 24Ci ludito ducu ki twoni oteka lweny ducu, kacel ki litino awobe pa kabaka Daudi ducu, gucikke pi woro kabaka Solomon. 25Ci Lubaŋa omiyo Solomon yweka madit i nyim jo Icrael ducu, ci ocako onyo deyo me loc i kome madwoŋ ma yam pe onen i kom kabaka me Icrael mo nia wa con.\n26Daudi wod pa Yece yam oloyo Icrael ducu kit meno. 27-Obedo ka loyo jo Icrael pi mwaka pyeraŋwen kulu; obedo ka loc i Kebron pi mwaka abiro, ka dok i Jerucalem pi mwaka pyeradek wiye adek. 28Daudi oto ma doŋ oti woko likoŋ, i kare maber mupoŋ ki lonyo ki deyo; ci wode Solomon oleyo ka tyene. 29Lok kom kabaka Daudi ducu nia i acakkine nio i agikkine gicoyogi i buk me Tekwaro pa Camuel ma lanen ki i buk me Tekwaro pa lanebi Natan, ki i buk me Tekwaro pa Gad ma lanen, 30kacel ki lok kom locce ducu, ki tekke ducu, ki lok ducu ma otimme i kome, ki i kom Icrael ki i kom ker ducu ma i lobo.


2 Jo Korint 8 ACO85 - Utmegiwa, wamito wuŋe pi cwiny me - Bible Search\n2 Jo Korint 7 2 Jo Korint 9\n2 Jo Korint 8\nCwiny maber me miyo mot\n1-Utmegiwa, wamito wuŋe pi cwiny me kica ma oa ki bot Lubaŋa ma onen bot lwak dano ma guye Kricito ducu ma gitye i Makedonia. 2Gin guciro un ducu ma gitemogi kwede matek, ento gin mua ki i yomcwiny madit ma gin gubedo kwede i dye can madit mada ma yam odiyogi ca, en aye lonyo madit me cwiny ma gubedo kwede me miyo mot. 3Pien gin yam gumiyo gin ma giromo miyone, ki makatone bene, kit ma an kikoma aneno, ma pe gidiyogi iye adiya. 4Gin gulegowa ma gibako doggi ni watim ber, waye gin giribbe kwedwa i konyo jo pa Lubaŋa. 5Yam gutiyo tic mukato genwa woko, pien gukwoŋo mine kengi bot Lubaŋa, ka doŋ pi mit pa Lubaŋa gucako mine kengi botwa bene. 6Ka doŋ wacuko cwiny Tito ni, kit macalo yam doŋ en ocako tic man me kica i kinwu, myero bene doŋ ocob woko. 7Doŋ macalo wun wuloyo dano i yo ducu, i kom niye, i loko lok, i ŋec, i keto cwinywu ki i mar ma wutye kwede i komwa, ber wulo dano bene i tic man me kica.\n8Gin ma aloko-ni pe obedo cik ma an aye amiyo, ento anyuto botwu kit ma jo mukene giketo cwinygi, wek anen mar ma wutye kwede ka obedo mar me ada. 9Pien wuŋeyo cwiny me kica ma Rwotwa Yecu Kricito obedo kwede; kadi bed nene en lalonyo, ento piwu olokke odoko lacan, wek i canneni wun wudok lulonyo. 10Man tamma ma amiyo i lok man: twero bedo ber ka wutyeko gin ma yam wucako i mwaka mukato-ni woko. Yam wun aye wubedo jo mukwoŋo, pe i tic keken, ento i yeyo me tiyo tic bene. 11Kombeddi amito wumedde wuwot anyim ki ticwu ca, wucob woko. Wubed ki miti me tyekone ma rom aroma ki maca ma yam wukwoŋo kwede, kun wukwanyo gin ma mitte ki i kom gin ma tye botwu. 12Lubaŋa gamo mot ma dano tye kwede, tekke en obedo ki miti me miyone, ma pe paro gin ma pe etye kwede. 13Pe awaco ni jo mukene gubed maber, wun aye can odiwu, ento ni dano ducu gubed maromrom. 14Kit macalo kombeddi wutye ki jami mabuppi, wukonygi i cangi, wek ka waŋ mo gin gubedo ki jami mabup, gin bene gubikonywu ki gin murem botwu, ci doŋ miyo wubedo maromrom; 15-macalo yam gicoyo ni,\n“Ŋat ma ocoko mabup, gin mo pe odoŋ bote,\nŋat mucoko manok mo, gin mo pe orem bote.”\nTito ki luwote\n16Wapwoyo Lubaŋa pien oketo i i Tito miti madwoŋ ma rom ki mewa me konyowu. 17En pe ojolo legawa keken, ento cwinye tye iye matek, mumiyo en gire bino botwu pi mitte kene. 18Waore kacel ki ominwa ca ma ŋene twatwal bot jo ducu ma guye Kricito pi kit ma en tito kwede lok me kwena maber. 19Pe meno keken, ento lwak dano ducu ma guye Kricito yam guyere me wot kacel kwedwa i tic man me kica ma watye ka tiyone pi miyo deyo bot Rwot, ki pi mitiwa me miyo kony bot dano. 20Watemo gwokke matek wek ŋat mo pe onoŋ bal mo i kit ma watye ka tic kwede ki mot man mabup ma giketo i ciŋwa-ni. 21-Tamwa tye me timo gin maber, pe i nyim Lubaŋa keken, ento kadi wa i nyim dano bene. 22Doŋ waorogi kacel ki ominwa mukene ma wabedo ka temo kite pi kare malac, ci wanoŋo ni en obedo dano ma keto cwinye i kom tic mapol, ento i kare-ni doŋ tye ka keto cwinye matek twatwal makato ma yam con, pi gen madit ma en tye kwede i komwu. 23Tito lawota dok latic wadiwa piwu, ki utmegiwa mukene-gu, gin luor pa jo ducu ma guye Kricito, gin bene aye jo ma kelo deyo bot Kricito. 24Pi meno, wunyut mar ma wutye kwede woko ka maleŋ bot dano ducu ma guye Kricito, wek gunen ni nyattewa ma wanyatte kwede piwu onoŋo tye atir.


Gin Mutimme i Kwo: Watute me Nyuto Lanen Maber | Thomas McLain\nKWAN I LEB Acholi Afrikaans Albanian Amharic Angolan Sign Language Arabic Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Dutch Efik English (Leb Muno) Estonian Ewe Fijian Finnish Fon French Ga Georgian German Grik Guarani Gujarati Gun Hausa Hiligaynon Hindi Hungarian Ibanag Ibru Icelandic Igbo Iloko Indian Sign Language Indonesian Isoko Italian Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nWatute me Nyuto Lanen Maber\nLok pa Thomas Mclain\nApenyo ni: “Tika ingeyo mwakana?” Ci Izak Marais, omego mo ma ogona cim ki i Patterson, New York i kare ma atye i Colorado ogamo ni “Angeyo mwakani maber.” Wek kong atit gin ango ma okelo lok meno.\nKINYWALA ki i Wichita, Kansas, i lobo U.S.A., i Decemba 10, 1936, dok an latin kayo ki i kin lutino angwen. Lunyodona, William gin ki Jean, onongo giworo Jehovah ki cwinygi ducu. Babana onongo tye company servant, man aye kit ma onongo kilwongo kwede lakub kin luelda i kacokke. Min mamana ma nyinge Emma Wagner aye opwonyo mamana ki Lok ada me Baibul. Emma opwonyo dano mapol ki lok ada kadi wa Gertrude Steele, lamego mo ma otiyo macalo lamiconari i Puerto Rico. * Pi meno, onongo atye ki lanen pa jo mapol ma atwero lubugi.\nPO I KOM LANEN MABECO\nBabana ocung i teng gudo kun poko magajin bot luwot\nI kare ma atye mwaka abic, i otyeno mo me ceng abicel, onongo watye wan ki babana ka poko Watchtower ki Consolation (i kare-ni dong Awake!) bot jo ma gitye ka wot i gudo. I kare meno, lobowa onongo orwako wiye i Lweny me II me Wi Lobo. Daktar mo ma onongo omer woko obino ci ocako yeto Babana pien ni pe cwako tung ka mo keken i lok me wibye, kun bene waco ni Babana obedo lalworo mo ata ki dok ni tye ka weyo donyo i mony. Daktar-ni ocung cok adada ki babana kun neno wange atir ci owacci, “Pingo pe idonga, in lalworo-ni!” Abedo ki twon lworo adada ento amaro kit ma Babana odok kwede iye. En omedde ameda ki poko magajin bot lwak ma onongo gugurre. I ngeye, lamony mo obino, ci daktar-ni odange ni, “Tim gin mo i kom lalworo-ni!” Lamony-nyi oneno ni laco-ni omer woko, ci owacce ni, “Cit gang kong iywe!” Ci gin aryo-ni ducu gua woko. Atye ki pwoc madit pi tekcwiny ma Jehovah omiyo ki babana. En onongo tye ki odi aryo me lyelo wic i Wichita, dok daktar-ni onongo bene bino ka lyelo wiye bote!\nAn kacel ki lunyodona, watye ka cito i gure madit i Wichita i mwaka 1940 ki wiye\nI kare ma atye mwaka aboro, lunyodona gucato otgi ki odi me lyelo ye wic woko, guwilo ot matidi ma kiwoto kwede awota, ci gudak i Colorado ka tic ka ma can lutit kwena tye iye. Wacako bedo cok ki Grand Junction, ka ma lunyodona gubedo ka tic macalo lupainia kun bene gitiyo i fam. Pi kony pa Jehovah ki arimagi pi tic, kicako kacokke i kabedo meno. I Juni 20, 1948, Babana obatija an, kacel ki jo mukene ma guye Lok ada me Baibul kadi wa Billie Nichols kacel ki dakone i pii mo ma mol ki i kin godi. Lacen, Billie Nichols gin ki dakone kacel ki wodgi ki dakone bene gucako tic macalo luneno ma giwoto awoto.\nWabedo ki wat macok kun wanywako lok i kom jami me cwiny kacel ki jo ma onongo gumine i tic me Ker-ri, tutwalle jo me ot pa Steele—Don gin ki Earlene, Dave gin ki Julia, ki dong Si gin ki Martha—dok gugudo kwona adada. Guweko aniang kit ma keto pi Ker-ri bedo mukwongo twero weko kwo pa ngat moni bedo ki tyen lok kun bene bedo ki yomcwiny.\nMa mwakana oromo 19, laremwa mo ma nyinge Bud Hasty, okwaya me tic kacel kwede macalo painia i kupiny me lobo Amerika. Laneno me adwol openyowa me dak i Ruston , Louisiana, ka ma Lucaden mapol onongo ticgi okwe woko iye. Kiwacciwa ni myero wabed ki cokke ducu kadi bed dano pol nyo ginok. Wanongo kabedo mupore pi cokke ci wayubo maber. Wabedo ki cokke ducu, ento i kare mogo nongo watye wan aryo-ni keken. Onongo waleyo miyo pwony aleya, kun ngat acel miyo lagam pi lapeny ducu. Ka pwony-nye tye ki lapor, wan aryo-ni ducu wabedo i wii abam kun nongo ngat mo mukene pe piny! I nge kare mo, lamego mo mutegi ocako bino i cokke. Ci lacen, lutino kwan mogo me Baibul, kacel ki jo ma ticgi onongo okwe woko gucako bino i cokke, dok pe otero kare malac, kacokke onongo dong opong woko.\nI nino mo acel, an kacel ki Bud wanongo latela dini me Gang lega mo, dok obedo ka lok i kom ginacoya mogo ma onongo pe angeyogi maber. Man oweko abedo ki ur dok acako tam matut i kom gin ma aye iye. Pi cabit acel kulu, abedo ka kwan i dyerwor lung wek anong lagam pi lapeny ma openyo. Man okonya adada me loko ada wek odok yo me kwona, dok abedo ki miti matek me rwatte ki latit kwena lawota.\nI nge kare manok, laneno me adwol openya me dak i El Dorado, Arkansas, me konyo kacokke meno. I kare ma atye kunu, abedo ka dok cen i Colorado kare ki kare. I nino mo acel, an kacel ki lupainia mogo onongo watye ka ngwec ki mutokana me cito kunu, ci wanongo awano me gudu i Texas dok man oweko mutokana orwange kwicikwici ma dong pe twero ngwec. Walwongo omego mo ci obino oterowa gange ki bene i cokkegi. Ki i cokke meno, kimiyo lok angeya ni wanongo peko mo manok, ci omege guminiwa kony. Omego-ni bene ocato mutokana i wel ma romo $200.\nMan okonyowa me nongo giwot ma romo cwalowa i Wichita, ka ma laremwa mo ma nyinge E. F. “Doc” McCartney, onongo tye ka tic iye macalo painia. Lutino rudine, Frank kacel ki Francis, onongo gubedo lurema dok bene pud gitye lurema macok adada wa i kare-ni. Onongo gitye ki mutoka mo macon ci gucato bota i wel ma romo $200, en i wel ma kiwilo kwede ki mega muballe-ni. Man aye tyen mukwongo ma aneno ka maleng ni Jehovah omiya gin ma onongo mitte pien aketo pi Ker-re mukwongo i kwona. I kare meno bene jo me ot pa McCartneys gunyuta lamego mo ma mwonya adada ma nyinge Bethel Crane. Minne, Ruth, onongo obedo Lacaden mo ma kome mit adada i Wellington, Kansas, dok bene omedde ki tic macalo painia nio wa i kare ma tye ki mwaka 90 ki wiye. Ma pud pe otero mwaka acel, an kacel ki Bethel wanyomme i 1958, ci wacako tic kacel macalo painia i El Dorado.\nLWONGO PI TIC MA KELO YOMCWINY ADADA\nI nge neno lanen mabeco pa jo ma wadongo kacel kwedgi, wamoko tamwa me bedo atera me ye tic mo keken ma dul pa Jehovah biminiwa ni watim. Kicwalowa me tic macalo painia keken i Walnut Ridge, Arkansas. Lacen i 1962, wabedo ki yomcwiny madit adada i kare kilwongowa me cito i cukul me 37 me Gilead. Ki yomcwiny madit, Don Steele bene obedo i kilaci meno. I nge tyeko kwan meno, kicwalo an kacel ki Bethel i Nairobi, Kenya. Wawinyo arem malit adada i kare ma watye ka weko New York, ento arem cwiny meno olokke odoko yomcwiny i kare ma warwatte ki omege i bardege me Nairobi!\nWan kacel ki Mary ka Chris Kanaiya i kare ma watye i ticwa me pwony i Nairobi\nMarwa pi Kenya kacel ki ticwa me tito kwena odongo oyotoyot adada. Lutino kwanwa ma gukwongo dongo aye Chris ki Mary Kanaiya. Pud gitye ka tic ki gen i tic pi kare malac i Kenya. I nge mwaka acel, kicwalowa me cito Kampala, i Uganda, macalo lumiconari me acel i lobo meno. Meno obedo kare me yomcwiny adada pien jo mapol onongo gitye ki miti me pwonyo lok ada me Baibul, dok bene gudoko Lucaden luwotwa. Kadi bed kumeno, i nge mwaki adek ki nucu i Afrika, dakona ogamo ic ci dong onongo mitte ni wamok tamwa ka ce wabigwoko lupacowa i Afrika nyo i lobo Amerika? Lacen wanongo ni myero wadok cen i i Lobo Amerika. I nino ma waweko Africa, cwercwinywa obedo dit loyo ma wabedo kwede i nino ma waweko New York. Onongo dong wamaro dano me Africa adada, dok bene wabedo ki miti me dok cen i nino mo.\nWacako bedo i lung mo i tung kupoto ceng me Colorado, ka ma lunyodona bene gubedo iye. Dwe 17 i nge nywalo latin kayowa, anyaka ma nyinge Kimberly, dok wanywalo Stephany. Wamako ticwa manyen macalo lunyodo calo tic ma pire tek adada, dok waketo tek me pito ada i cwiny anyirawa aryo-ni. Onongo wamito nyutigi lanen kit ma jo mukene gunyuto botwa-ni. Onongo tek adada me tamone ni kadi bed ni lanen maber twero tic adada i pwonyo lutino, man pe dong nyuto ni gibitic pi Jehovah ka gudongo. Omera ki lamero ma gulubo ngeya gua woko ki i ada. Watye ki gen ni gibilubo lanen maber ma wanyutigi.\nWabedo ki yomcwiny adada me gwoko anyirawa dok kare ducu watemme me timo jami kacel. Kit ma onongo wabedo cok ki Aspen i Colorado, boma mo ma danone gimaro tuku me ngwec i pee adada, wan ducu wapwonyo tuku meno wek kicel kicel watuku kacel macalo jo me ot. Man omiyowa kare me nywako lok ki anyirawa ka nongo watye ka tuku kacel. I kare mukene wacito ka limo piny kacel dok wabedo ki yomcwiny me boko lok ka watye ka oyo mac. Kadi bed onongo pud gitino, onongo gipenyo lapeny calo “Gin ango ma abitimo ka adongo?” ki “Kit dano ango ma amito ni anyom?” Watute me dongo miti pi jami me cwiny ki kit matir i cwiny anyirawa. Waweko guketo yub me donyo i tic pi Jehovah pi kare malac ki dok waweko gungeyo pingo ber me nyomme ki ngat ma tye ki yub acel-li. Watemme me konyogi wek guniang ni pe ber me nyomme ka nongo pud gitino tutwal. Onongo wawaccigi ni “Bed keni ma pe inyomme nio ka io mwaka 23.”\nKit ma lunyodowa gutimo piwa, wan bene watute matek me cito i cokke ducu ki dok me nywako i ticwa me pwony kare ki kare macalo jo me ot. Waketo yub wek jo ma gitiyo pi Jehovah pi kare malac gubed i gangwa. Ki bene onongo waboko lok ki yomcwiny madit pi kare ma wabedo ka tic macalo lumiconari. Wabedo ki gen ni nino mo wan angwen-ni ducu waromo cito i Afrika kacel. Anyirawa onongo gimito timo meno adada.\nKare ki kare onongo wabedo ki yub me kwano Baibul macalo jo me ot, i kare meno onongo watuku jami ma twero timme i gang kwan. Onongo waweko anyirawa gibedo calo Lacaden ma tye ka gamo lapeny. Onongo ginongo pwony i yo man mit adada, dok oweko gubedo ki tekcwiny. Ka giwoto ki dongo, i kare mogo onongo gingur pi kwano Baibul macalo jo me ot. I nino mo, ki cwer cwiny, awaccigi ni gucit i ot butogi ki dok ni pe dong wabibedo ki kwan meno. Gubedo ki ur ci gucako kok dok guwaco ni gimito kwan. Man oweko wacako niang ni kare ada watye ka dongo mar ki pwoc pi jami me cwiny i cwinygi kadi bed ni pud gitino. Gudongo mar matut pi kwano Baibul, dok bene waweko gubedo agonya me tito kit ma giwinyo kwede. Onongo tek adada botwa ka wawinyogi i kare mogo giwaco ni pe giye i kom pwony mogo. Ento man okonyowa me niang gin ma tye i cwinygi. I nge leyo tam kacel kwedgi, onongo giyeng ki gin ma guniang ma lubbe ki tam pa Jehovah i kom gin meno.\nWALOKO KIT ME KWOWA\nTicwa me gwoko anyirawa otum oyotoyot adada loyo kit ma onongo watamo kwede. Ki kony kacel ki tira ma dul pa Jehovah miyo, watimo gin ducu ma watwero me gwoko lutino wek gumar Jehovah. Wabedo ki yomcwiny adada i kare ma anyirawa gucako tic macalo lupainia i nge tyeko kwangi, dok gupwonyo diro me tic cing ma romigi nongo yo me kwo. Gudak i Cleveland, Tennessee, kacel ki lumege aryo mukene me tic ka ma can lutit kwena tye iye. Waparogi adada, ento cwinywa onongo yom ni gitye ka tic ki kwogi i tic pi Jehovah pi kare malac. An kacel ki Bethel bene dok wacako tic macalo lupainia, dok man oyabo yo piwa me nongo mot mukene mapol. Watiyo macalo lakony kor laneno me adwol ki bene i gurre madit.\nMa pud peya gudak i Tennessee, anyirawa gucito i London, England, ci gulimo jang gang kal. Ki kunu, Stephany, ma en onongo tye mwaka 19, orwatte ki Paul Norton, omego mo matidi ma tiyo i Betel. I limgi mukene, Kimberly bene orwatte ki Brian Llewellyn, omego ma onongo tiyo kacel ki Paul Norton. Paul gin ki Stephany gunyomme—ento ma onongo Stephany dong tye mwaka 23. Brian gin ki Kimberly bene gunyomme i nge mwaka acel—ma onongo Kimberly tye mwaka 25. Gin ducu gubedo kengi ma pe gunyomme nio ka guo mwaka 23. Wan ducu wacwako ki cwinywa ducu kit jo ma guyero me bedo luotgi.\nPaul gin ki Stephany kacel ki Kimberly gin ki Brian i jang gang kal me Malawi i 2002\nLutino anyirawa guwacciwa ni lanenwa ki pa lunyodogi madit aye okonyogi me lubo tira pa Yecu ma waco ni myero ‘wakwong keto cwinywa i kom kerre,’ kadi bed ni gitye ka kemme ki can lim. (Mat. 6:33) I April 1998, kilwongo Paul kacel ki Stephany me cito i cukul me 105 me Gilead, ci i ngeye kicwalogi i Malawi, Africa. I kare meno bene kilwongo Brian kacel ki Kimberly i Betel me London ci lacen kikobogi i Betel me Malawi. Cwinywa obedo yom adada, pien pe tye gin mo maber loyo pi jo matino me tic ki kwogi pi Jehovah.\nLWONGO PI TIC MUKENE MA KELO YOMCWINY ADADA\nI Januari 2001, kigona cim kit ma atito kwede i acakki me loka. Omego Marais, laneno ma loyo lok kom gonyo leb, otito ni omege gitye ka keto yub me pwonyo lugony leb ki diro i kit me gonyo leb, dok kadi bed ni onongo dong atye ki mwaka 64, kipenyowa ka waromo cito pi pwonye wek abed i kin lupwonye pa lugony leb. An kacel ki Bethel waketo lok meno i lega dok wanyamo kacel ki megiwa ma onongo dong guti woko-ni pi nongo tam. Gin aryo ducu onongo gimito ni waciti, kadi bed ni onongo gibidong labongo konywa. Agoyo cim ci awaco ni cwinywa bibedo yom adada me ye mot meno maber tutwal-li.\nI kare meno bene, kinongo ni mamana tye ki two kanca. Awacce ni wabibedo gang wek wakony lamera Linda me gwokke. Mamana ogamo ni: “Pe wubitimo gin ma kit meno wacel. Abiwinyo marac loyo ka pe wucito.” Linda bene onongo winyo kit meno. Wabedo ki pwoc madit adada pi cwiny me jalle ken ma gunyutu kacel ki kony pa lurem mogo ma gicok kwedgi! I nge nino acel ma waweko gang me cito i Watchtower Educational Center i Patterson, Linda ogoyo cim me wacciwa ni Mama oto woko. Waketo cwinywa i ticwa manyen-ni kit ma en onongo bene bicuko cwinywa me timone ka onongo pud kwo.\nKi yomcwiny madit, ka ma kikwongo cwalowa iye obedo i jang gang kal me Malawi, ka ma anyirawa aryo-ni kacel ki coggi onongo gitye ka tic iye. Pud dong waribbe i yo me aura ya! I ngeye, wacito ka pwonyo omege ma i Zimbabwe ki dok lacen i Zambia. I nge pwony pi mwaka adek ki nucu, kicwalowa me dok cen i Malawi me coyo pi gin mutimme i kwo pa Lucaden ma kibedo ka unogi pi cung ma pe gicwako tung ka mo i lok me wibye. *\nWan kacel ki likwayiwa i ticwa me pwony\nPud aye ki cwercwiny madit, i 2005, wadok cen gang i Basalt, Colorado, ci an kacel ki Bethel wamedde ki tic macalo lupainia. I 2006, Brian kacel ki Kimberly gudak i ot ma i ngetwa ka gwoko lutino anyiragi aryo, Mackenzie kacel ki Elizabeth. Paul gin ki Stephany pud gitye i Malawi, dok Paul tye ka tic macalo lamemba me komitti me jang gang kal. Man ma dong acok o mwaka 80-ni, pud dong tye me yomcwiny ya me neno jo matino ma atiyo kwedgi i kare mukato gitye ka medde ki timo tic ma abedo ka timone. Yomcwiny ma watye kwede tutwalle obedo pi lanen mabeco ma ginyutiwa ki dok kit ma watute me nyutune bot lutinowa ki likwayiwa wek gunong adwogi maber ki iye.\n^ para. 5 Nen Watchtower me Mai 1, 1956, pot. 269 me o i 272, ki me Marci 15, 1971, pot 186 me o i 190, pi ngec mapol i kom tic pa jo me ot pa Steele macalo lumiconari.\n^ para. 30 Me labolle, nen gin mutimme i kwo pa Trophim Nsomba i The Watchtower, pot 14-18 me April 15, 2015


Nia 17 ACO85 - Lwak Jo Icrael ducu gua woko ki i tim - Bible Search\nNia 16 Nia 18\nPii mua i pata got\n1Lwak Jo Icrael ducu gua woko ki i tim Cin kun giwoto gikobo macalo Rwot ociko, ci gugony Repidim; ento pii amata pa dano obedo pe. 2Mumiyo dano gukeco i kom Moses, guwacci, “Miniwa pii me amata.” Moses ogamo doggi ni, “Piŋo wukeco i koma? Piŋo wuomo i Rwot?” 3Ento orwo pii oneko dano, ci dano gubedo ka ŋur i kom Moses kun giwacci, “Piŋo yam ikwanyowa woko ki i Ejipt ka nekowa ki Litinowa ki limwa ki orwo pii?” 4Omiyo Moses okok bot Rwot ni, “Abitimo jo man niŋniŋ? Gin doŋ gutyeko yubbe me cela woko ki got.” 5Rwot owaco bot Moses ni, “Kat wa i nyim lwak, kwany ludoŋo mogo pa jo Icrael, icit kwedgi; dok ikwany odoo ma yam igoyo ki Nail, mak i ciŋi, iwot kwede. 6Nen, abicuŋ i nyimi, i kom pata got ma i Koreb; ci ibigoyo pata got, ci pii bia ki iye, wek lwak gumati.” Moses otimo kit meno i nyim ludoŋo pa Icrael. 7Olwoŋo nyiŋ kabedo meno ni, Maca* ki Meriba*, pien jo Icrael gukeco i kome, dok pien guomo i Rwot kun giwaco ni, “Rwot mono tye i kinwa nyo pe?”\nLweny ki jo Amalek\n8Jo Amalek gubino gulwenyo ki jo Icrael i Repidim. 9Moses owaco bot Yocwa ni, “Yer co ma i kinwa, ci icit icilweny ki jo Amalek; diki abicuŋ i wi got ki odoo pa Lubaŋa i ciŋa.” 10Ci Yocwa otimo kit ma Moses otitte, olwenyo i kom jo Amalek; ci Moses ki Aron ki Kur gucito malo i wi got. 11Ka Moses obedo ka tiŋo ciŋe malo, ci Icrael giloyo; ento ka obedo ka dwoko ciŋe piny, jo Amalek giloyo. 12Ento ka ciŋ Moses ojony woko, ci gikwanyo got gikette piny, ka en obedo i wiye, ci Aron ki Kur gitiŋo ciŋe malo, ŋat acel tuŋ cel kit ŋat acel tuŋ mukene; kit meno ciŋe obedo mutiŋŋe malo nio ka cen opoto. 13Ci Yocwa ojwero Amalek ki jone ki pala lucwan.\n14-Rwot owaco bot Moses ni, “Co lok man i buk obed me lapo wic, ci ikwan i it Yocwa matek, ni, An abijwayo Amalek woko ki i tam pa dano ducu ma gitye piny i te polo.” 15Ka Moses ocano keno tyer, olwoŋo ni, Rwot aye benderana, 16kun waco ni, “Ciŋwa omako bendera pa Rwot! Rwot bilweny ki Amalek kare ducu.”


1 Petero 5 ACO85 - Abako doga bot ludoŋo ma gitye i - Bible Search\n1 Petero 4 2 Petero 1\nWukwa romi pa Lubaŋa\n1Abako doga bot ludoŋo ma gitye i kinwu, an ma ladit wadiwu ma abedo caden i can pa Kricito, dok bene abiribbe kwedwu i deyone ma binen. 2-Wukwa romi pa Lubaŋa ma tye botwu, kun wunenogi maber, pe pi dic, ento pi mitiwu kenwu, i kit ma Lubaŋa mito, pe pi lim, ento pi mit me cwinywu. 3Pe wulo dano ma giketo i ciŋwu ki tek, ento wubed lanen maber bot romi; 4miyo ka Lakwat madit binen, wun wubinoŋo mot, lalukana me deyo ma pe balle. 5-Kit meno, wun awobe bene, wuwiny loc pa ludoŋo. Wun ducu wurukke ki mwolo, ŋat acel acel i nyim lawote, pien “Lubaŋa pyem ki jo ma wakke, ento miyo kica bot jo mamwol.”\n6-Wumwolle kenwu i te twero pa Lubaŋa, wek ka kare oromo en otiŋwu malo. 7Wuket parwu ducu i kome, pien en tamo piwu. 8Wugwokke, wuki piny, pien lakworwu Catan tye ka wirre macalo labwor ma kok, kun yenyo dano me amwoda. 9Wucuŋ matek i nyime pi niye kun waŋeyo ni, utmegiwu ma gitye i lobo ducu gitye ka ciro kit can macalo meno. 10Ka doŋ wuneno can pi kare manok, Lubaŋa lami kica ducu, ma olwoŋowu i Kricito Yecu me nywako deyone ma ri nakanaka, en kikome aye ma bidwokowu kakare, bimiyowu tek, dok bimiyo wucuŋ matek likiŋ. 11Loc obed bote nakanaka. Amen.\n12-Acoyo botwu waraga man manok kun amiyo i ciŋ Silvano, ma aŋeyo ni ominwa ma genne, pi cuko cwinywu kunu aloko macalo caden ni, man en kica pa Lubaŋa ada; wucuŋ iye matek. 13-Jo ducu muye Kricito ma gitye i Babilon ma Lubaŋa oyerogi kacel kwedwu gumotowu, ki woda Marako bene omotowu. 14Wumotte kekenwu ki mot me mar.\nKuc obed botwu wun ducu ma wutye i Kricito.


1 Tekwaro 5 ACO85 - Man lok kom likwayo pa Reuben ma - Bible Search\n1 Tekwaro 4 1 Tekwaro 6\n1 Tekwaro 5\nLikwayo pa Reuben\n1-Man lok kom likwayo pa Reuben ma latin kayo pa Icrael. En aye latin kayo, ento otimo kir pi bedo ki ci-wonne. Pi meno ditte me anywalli gimiyo bot litino awobe pa Yucepu wod pa Icrael, pe doŋ gicoyo nyiŋe i buk me tekwaro ma lubo kit ma ginywale kwede. 2-Dok kadi bed Juda yam obedo oteka i kin omegine, dok laker bene onoŋŋe ki i kin likwaye, ento dit me anywalli onoŋo tye bot Yucepu. 3Litino awobe pa Reuben ma latin kayo pa Icrael gin aye Kanok, Pallu, Kejeron ki Karmi.\n4Litino awobe pa Joel gin ene: wode obedo Cemaya, ma wode Gog, ma wode Cimei, 5ma wode Mika, ma wode Reaya, ma wode Baal, 6-ma wode Beera ma yam Tiglat-pilecer kabaka me Aciria otero woko i opii; en yam obedo ladit pa jo Reuben.\n7Lukakagi yam gicoyo tekwarogi kun lubo yalwakgi ki doggolagi, gin ene: laditgi Jeyel, ki Jekaria, 8ki Bela wod pa Ajaj ma wod pa Joel; en yam bedo i Aroer, ma lobone oo wa i Nebo ki Baal-meon. 9En yam obedo bene yo tuŋ wokceŋ ma lobone o wa i dog tim ma i ŋet kutu Euprate tuŋ kany, pien onoŋo doŋ limgi onya madwoŋ i lobo Gilead. 10I kare pa Caulo gubedo ka lweny ki jo Agri ci gunekogi, ka gucako bedo i kemagi i lobo ducu ma i ŋet lobo Gilead yo tuŋ wokceŋ.\nLikwayo pa Gad\n11Likwayo pa Gad gubedo i lobo Bacan nio kwede wa i Caleka, kun gukemme ki jo Reuben. 12Joel obedo laditgi, me aryone Capamo Janai ki Capat bene gubedo i Bacan. 13Lukakagi gupokke i doggola mapatpat ma kwarogi obedo Mikael, Meculam, Ceba, Jorai, Jakan, Jia ki Eber, gin abiro. 14Magi aye gubedo likwayo pa Abikail wod pa Kuri, ma wod pa Jaroa, wod pa Gilead, wod pa Mikael, wod pa Jecicai, wod pa Jado, wod pa Buj. 15Aki wod pa Abdiel ma wod pa Guni, en aye obedo ladit ma loyo dog odi pa kwarogi. 16Gin gubedo i Gilead, i Bacan ki i gaŋi ma i lobo meno, ki i kakwat ducu ma i lobo Caron, nio wa i waŋ lobo kikome. 17Jo magi ducu gicoyo nyiŋgi i buk me tekwaro i kare pa Yocam kabaka me Juda, ki i kare pa Jeroboam kabaka me Icrael.\nLok kom kaka aryo ki nucu\n18Jo pa Reuben, jo pa Gad, ki nucu kaka pa Manace yam gitye ki twoni oteka lweny ma gitye ki kwotgi ki pala lucwangi, ma gutelo atumgi bene, ma gin oyita lweny, dano alip pyeraŋwen wiye aŋwen, ki miya abiro ki pyerabicel ma guyubbe pi lweny. 19Gulwenyo ki Jekur, Napic ki Nodab, ma gin jo Agri. 20Lubaŋa okonyogi ka lweny kwedgi, pien gukok bote i kare ma gilwenyo, ci en oye legagi pien onoŋo gigene, ci omiyo jo Agri ki lwakgi ducu i ciŋgi. 21Guyako limgi makwo ma romo kinaga alip pyerabic kulu, romi alip miya aryo ki pyerabic, ki kana alip aryo, kacel ki dano alip miya acel ma guyakogi makwo. 22Guneko jo mapol, pien mony meno obedo mony pa Lubaŋa. Ci gubedo i lobo pa jo-nu nio wa i kare ma giterogi i opii.\n23Jo me nucu kaka pa Manace gubedo i lobo meno. Gubedo mapol mada cakke ki i lobo Bacan nio kwede wa i Baal-kermon, Cenir ki got Kermon 24Magi aye ludito wi kaka ma i odi pa kwarogi: Eper, Ici, Eliel, Ajriel, Jeremia, Kodavia ki Jadiel, twoni oteka lweny ma nyiggi oywek, ma gin aye ludito i odi pa kwarogi. 25Ento guŋayo waŋ Lubaŋa pa kwarogi, gubedo ka woro lubaŋa pa jo me lobo meno ki tim kwele kwele-gu, gin jo ma onoŋo Lubaŋa otyekogi woko ki i nyimgi. 26-Pi meno Lubaŋa opiyo Pul kabaka me Aciria, ma en aye Tiglat-Pilecer kabaka me Aciria, ci oterogi i opii, gin jo Reuben, jo Gad ki nucu kaka pa jo Manace. Oterogi wa i Kalak, Kabor, Kara ki i kulu Gojan, pud gitye kunnu nio wa onyoo.


Wel 27 ACO85 - I kare meno anyira pa Jelopekad gubino - Bible Search\nKoko pa anyira pa Jelopekad\n1I kare meno anyira pa Jelopekad gubino bot Moses. Jelope kad obedo wod pa Keper, wod pa Gilead, ma wod pa Makir, wod pa Manace; gin aye jo me doggola pa Manace wod pa Yucepu. Nyiŋ anyiranu Makala, Noa, Kogla, Mirika ki Tiŋa. 2Gin gubino gucuŋ i nyim Moses ki ajwaka Eleajar, ki i nyim lutel wic ki lwak jo Icrael ducu i doggola kema me rwatte, ci guwacci, 3“Wonwa yam oto woko i tim, En yam pe tye i kin lwak jo ca ma gujemo i kom Rwot, i lwak pa Kora, ento oto mere pi balle kene gire; yam pe onywalo awobe. 4Pi lok aŋo miyo gikwanyo nyiŋ wonwa woko ki i kin doggolane? Ni pi litino co ma pe onywalo-ni bo? Wuminiwa walim dul lobo mo i kin omegi wonwa.”\n5Moses otero lok me kokogi i nyim Rwot. 6Ci Rwot owaco ki Moses ni. 7-“Lok pa anyira pa Jelopekad tye atir. Ibipoko lobo botgi i kin omego pa wongi obed me aleyagi, wek gule dul lobo ma myero obed pa wongi. 8Dok iwac bot jo Icrael ni, ‘Ka laco mo oto ma pe onywalo wode mo, ci wubimiyo ginaleyane bot nyare. 9Ka nyare mo pe, ci wubimiyo bot omegine. 10Ka ominne mo pe, ci wubimiyo bot omegi wonne. 11Ka omin wonne mo pe ci wubimiyo ginaleyane bot watgi macok ma i doggolagi, ci bidoko mere. Man aye bibedo cik bot jo Icrael, ki lok ma doŋ giŋolo, macalo Rwot ociko ki Moses.’ ”\nGiyero Yocwa me leyo ka tyen Moses\n12-Rwot owaco bot Moses ni, “Cit malo i wi got man me Abarim, icinen lobo ma abimiyo bot jo Icrael. 13Ka doŋ ineno, ci in bene doŋ ibito, idok bot lutuwu, macalo yam omeru Aron odok botgi-ni; 14pien yam wujemo i kom lokka i tim Jin i kare ma lwak okeco i koma ca, kun pe wunyuto ni an aleŋ i nyimgi, i waŋ pii kunnu.” (Man aye pii me Meriba ma cok ki Kadec i tim Jin.)\n15Moses olego Rwot kun wacci, 16“Ai Rwot Lubaŋa ma loyo tipo kom jo ducu, tim ber iket dano mo me loyo lwak, 17-wek owirre i kingi macalo laditgi, dok otel nyimgi ka ma gibicito iye ducu, wek lwakki pe gubed macalo romi ma lakwatgi pe.”\n18-Ci Rwot owaco bot Moses ni, “Kwany Yocwa wod pa Nun, dano ma tye ki cwiny, en aye iket ciŋi i kome. 19I mi en ocuŋ i nyim ajwaka Eleajar ki i nyim lwak ducu, ci ibicike pi ticce i nyimgi ducu. 20Dok imine twerri mogo, wek lwak jo Icrael ducu gubed ka woro doge. 21-En bicuŋ i nyim ajwaka Eleajar ma en aye bipenyo lok ma Rwot oŋolo kun tiyo ki Urim i nyim Rwot; kit meno en kacel ki lwak Jo Icrael ducu gibitiyo gin ducu kun gilubo lok pa Eleajar.”. 22Moses otiyo kit ma Rwot ocike kwede; okwanyo Yocwa, omiyo ocuŋ i nyim ajwaka Eleajar i nyim lwak ducu, 23-ci oketo ciŋe i wiye, ocike pi ticce, macalo Rwot ocike kwede.


Kimako Yecu i Gececemane | Pwony me Baibul pi Lutino\nPWONY ME 88\nYecu kacel ki lukwenane guwoto ki i Nota me Kidron ci guito Got Jeituni. Onongo dong cwiny dyewor okato woko dok dwe tye ka caro piny maleng. I kare ma guo i poto me Gececemane, Yecu owaco botgi ni: “Wubed ka kiyo piny kany.” Ka dong Yecu ocito anyim manok ci ogungo oryebbe piny. Kadi bed Yecu onongo tye ki par madwong, ento en olego bot Jehovah ni: “Wek gin ma imito otimme.” Ci Jehovah ocwalo lamalaika me cuko cwiny Yecu. I kare ma Yecu odok cen bot lukwenane, en onongo gin ducu gunino woko. En owaccigi ni: ‘Wua malo! Man pe cawa me nino! Cawa dong onyiko cok ma kibimiya i cing lumonena.’\nI nge kare manok, Juda oo ki lwak ma gumako pala lucwan ki odoo-gu. En onongo ngeyo ka ma Yecu tye iye pien onongo con kong gubedo ka bino kany. Juda onongo owaco ki lumony ni ebinyuto botgi Yecu. Dong, en ocito atir bot Yecu, owaco ni: ‘Lapwony, itye!’ ci onoto lemme. Yecu owaco ni: ‘Juda, in imiya i cing lukworra ki noto lema?’\nYecu obino anyim ci openyo lwak ni: “Wuyenyo anga?” Gugamo ni: “Yecu me Najaret.” En odok iye ni: “An a en,” ci joni gujer ki ngegi gupoto piny. Yecu dok openyogi ni: “Wuyenyo anga?” Gudokke iye ni: “Yecu me Najaret.” Yecu owaco ni: ‘Atyeko tittiwu ni an a en. Wuwek jo man guciti.’\nI kare ma Petero oniang gin ma tye ka timme, en owoto pala lucwan, otongo ci onguno it Maliko, ma obedo opii pa lalamdog madit. Ento Yecu ogudo it laco-ni ci ocang woko. I ngeye, en owaco ki Petero ni: ‘Dwok pala lucwanni kakare. Ka ilwenyo ki pala lucwan, ci in bene ibito ki pala lucwan.’ Lumony gumako Yecu ci gutweyo cinge, ento lukwenane gungweco woko. I ngeye, lwak gutero Yecu bot lalamdog, Anac. Anac openyo Yecu ki lapeny mapol ci ocwale i ot pa Lalamdog Madit ma nyinge Kayapa. Ento gin ango ma otimme i kom lukwena?\n“I lobo wutye ki can; ento wudi cwinywu, an dong aloyo lobo.”—Jon 16:33\nLapeny: Ngo ma otimme i poto me Gececemane? Pwony ango ma inongo ki i gin ma Yecu otimo i dyewor meno?\nMatayo 26:36-57; Marako 14:32-50; Luka 22:39-54; Jon 18:1-14, 19-24\nNywakki Nywakki Kimako Yecu


Daker Esta Olaro Jone | Pwony me Baibul pi Lutino\nPWONY ME 65\nEsta obedo anyaka ma Lajudaya ma onongo bedo i boma me Percia ma kilwongo ni Cuca. Mwaki mapol angec, Nebukadnejar onongo otero jo ganggi ki i Jerucalem i opii. Mordekai, wod pa omin won Esta, obedo latic pa Kabaka Akacwero me Percia, dok en aye opito Esta.\nKabaka Akacwero onongo mito daker manyen. Luticce gucoko anyira maleng loyo ki i lobo Percia, kadiwa Esta ci gikelogi bot kabaka. Ki i kin anyira-ni ducu, kabaka oyero Esta me bedo daker. Mordekai ociko Esta ni pe otit ni en Lajudaya.\nLaco mo ma lawaka ma nyinge Aman aye onongo loyo rwodi ducu. En onongo mito ni dano ducu gukulle piny i nyimme. Mordekai okwero kulle piny i nyimme, pi man akemo omako Aman matek adada mumiyo en ocako yenyo yo me neko Mordekai. I kare ma Aman oniang ni Mordekai obedo Lajudaya, en oyubo pulan me neko Lujudaya ducu ma i lobo Percia. Owaco bot kabaka ni: ‘Lujudaya gubedo jo maraco; myero inekgi woko.’ Akacwero owaco ni: ‘Tim kit ma imito,’ ci omiyo bote twero me moko cik. Aman omoko cik ma waco ni dano myero gunek Lujudaya ducu i nino dwe 13 me dwe me Adar. Jehovah obedo ka neno jami ducu.\nEsta onongo pe ngeyo gin mo i kom cik-ki. Pi meno, Mordekai ocwale kopi me waraga me cik-ki ci owacce ni: ‘Cit ilok bot kabaka.’ Esta owaco ni: ‘Ngat mo keken ma cito i nyim kabaka ma pe kilwonge alwonga myero kinek woko. Kabaka peya olwonga i nyimme pi nino 30 kulu! Ento abicito gire. Ka en oilo odoo kerre tung bota, ci abikwo. Ento ka pe, ci abito woko.’\nEsta ocito wa i dyekal ma i ot pa kabaka. I kare ma kabaka onene, en oilo odoo kerre tung bot Esta. Esta owoto bote, ci en openyo ni: ‘Imito ni atimmi gin ango, Esta?’ En owaco ni: ‘Amito ni wubin wun ki Aman pi karama mo ma ayubo piwu.’ Ki kunnu, Esta dok olwongogi pi karama mukene. I karama me aryone, kabaka dok openyo ni: ‘Imito ni atimmi gin ango?’ Esta owaco ni: ‘Ngat moni binekowa woko, an ki jo me rokwa. Konywa ilwarwa do.’ Kabaka openyo ni: ‘Meno anga ma mito nekowu-ni?’ Esta ogamo ni: ‘Meno Aman ma kite rac-ci.’ Kiniga omako Akacwero matek adada mumiyo en owacci kinek Aman cutcut.\nEnto, onongo pe tye ngat mo ma twero loko cik pa Aman, kadi wa kabaka. Pi meno, kabaka oketo Mordekai me loyo wi rwodi dok omiyo bote twero me moko cik manyen. Mordekai oketo cik manyen ma ye ni Lujudaya myero gulweny me gwoko komgi. I nino dwe 13 me Adar, Lujudaya guloyo lumonegi woko. Cakke i kare meno, gubedo ka kwero nino man mwaka ki mwaka.\n“Gibiywayowu giterowu i nyim luloc ki luker-gu pira, wubitito lok ma bedo caden botgi ki bot Lurok bene.”—Matayo 10:18\nLapeny: Pulan ango ma kiyubo i kom Lujudaya? Esta onyuto niye i kom Jehovah nining?\nLok i kom Buk pa Esta\nJami mutimme i kare ca pa Esta twero jingo niyeni i kom teko ma Jehovah tye kwede me laro jone ki i atematema i kare-ni.\nEsta Ocung Matek pi Jo pa Lubanga\nNyuto mar ma nongo ijalle keni calo Esta mito niye ki tekcwiny.\nEsta Otiyo ki Ryeko, ki Tekcwiny, ma pe Paro Pire Kene\nNgo ma Esta otimo pi Jehovah ki jone ma nyuto ni en pe oparo pire kene?\nNywakki Nywakki Esta Olaro Jone


1 Jo Korint 1 ACO85 - Waraga man oa ki bot Paulo, ma pi - Bible Search\nJo Roma 16 1 Jo Korint 2\n1 Jo Korint 1\n1Waraga man oa ki bot Paulo, ma pi mit pa Lubaŋa yam Lubaŋa olwoŋe me bedo lakwena pa Kricito Yecu, ki dok ki bot ominwa Coctene.\n2-Bot jo muye Lubaŋa ma gitye i Korint, ma gin jo ma gilonyo gudoko maleŋ i Kricito Yecu, ma Lubaŋa olwoŋogi me bedo jone kikome, kacel ki jo ducu ma gitye i kabedo ducu, ma gilwoŋo nyiŋ Rwotwa Yecu Kricito, Rwotgi ki mewa bene:\n3Lubaŋa Wonwa ki Rwotwa Yecu Kricito omiwu kica ki kuc.\nPwoc pi mot me cwiny\n4Nino ducu amiyo pwoc bot Lubaŋana pi kicane ma en omiyowu i Kricito Yecu, 5pien pi bedowu i Kricito omiyo doŋ wudoko lulonyo i yo ducu. Wutye bene doŋ ki ŋec ducu, dok wutwero doŋ lok maber, 6pien lok ma wabedo ka titone i kom Yecu Kricito odonyo matek i iwu. 7Omiyo mot mo me cwiny pe orem botwu, ma kun pud wutye ka kuro kare me nyuto Rwotwa Yecu Kricito. 8En bigwokowu miyo wucuŋ matek nio wa i agikki, noŋo pe wutye ki gin mo ma myero gidotwu iye i nino pa Rwotwa Yecu Kricito. 9Lubaŋa ma olwoŋowu me ribbe kacel ki Wode Yecu Kricito Rwotwa, en ŋat ma genne.\nApokapoka ma obedo i kin jo muye Yecu\n10Abako doga botwu, utmegina, pi nyiŋ Rwotwa Yecu Kricito, ni wun ducu myero wulok lok acel, apokapoka mo pe myero obed tye i kinwu, ento myero wuribbe i cwiny ki tam acel. 11Pien jo mogo ma gua ki bot Koloe gutitta lok i komwu, ni meno daa tye i kinwu, utmegina. 12-Gin ma awaco en aye ni, dano acel acel i kinwu tyeka waco ni, “An dano pa Paulo,” nyo ni “An dano pa Kepaa,” “An dano pa Apolo,” “An dano pa Kricito.” 13Kricito mono iye opokke? Yam kono giguro Paulo i kom yatariya piwa? Onoŋo yam gibatijawu i nyiŋ Paulo? 14Apwoyo Lubaŋa mada pien an gira yam pe abatija dano mo i kinwu, kono abatija Kricipo ki Gayo keken, 15-wek ŋat mo pe owac ni gibatija en i nyiŋa. 16-Abatija bene jo ma i ot pa Citepana; pe doŋ atwero po ka onoŋo dok abatija ŋat mukene. 17Kricito pe ocwala ka batija dano, ento ka tito lok me kwena maber ma pe atito ki ryeko mo me lok, wek pe omi to pa Kricito i kom yatariya obed gin ma konnye pe.\nKricito en tek ki ryeko pa Lubaŋa\n18Lok i kom yatariya ki tuŋ bot jo ma tye ka rwenyo woko, nen calo gin me miŋo, ento ki tuŋ botwa, wan jo ma Lubaŋa tye ka larowa, obedo tek pa Lubaŋa. 19-Pien yam gicoyo ni,\n“Abityeko ryeko pa jo maryek,\nabibalo niaŋ pa jo ma ŋeyo piny woko.”\n20-Jo maryek tye kwene? Lupwony-cik kono tye kwene? Lupyem me lobo man tye kwene? Lubaŋa pe oloko ryeko me lobo man odoko me miŋo? 21Pi ryeko pa Lubaŋa omiyo jo me lobo pe guŋeye pi ryekogi, ento Lubaŋa pi twerone olaro jo muye en pi lok me miŋo ma watito. 22Lujudaya gimito neno lanyut mogo, ki jo Grik giyenyo megi ryeko; 23ento wan giwa watito pi Kricito ma yam giguro i kom yatariya, ma lokke ki tuŋ bot Lujudaya obedo lok atata, ki bot Lurok nen lok me miŋo. 24Ento bot jo ma gilwoŋogi, Lujudaya ki jo Grik, Kricito obedo tek ki ryeko pa Lubaŋa. 25Pien miŋo pa Lubaŋa kato ryeko pa dano woko ki ryeko, goro pa Lubaŋa bene tek kato teko ma dano tye kwede woko.\n26Utmegina, koŋ wutam pi lwoŋo ma Lubaŋa olwoŋowu kwede. Jo mapol i kinwu onoŋo pe giryek i kit me lobo, jo mapol i kinwu onoŋo pe gitye ki twero, dok jo mapol i kinwu onoŋo pe gubedo wegi deyo. 27Ento Lubaŋa oyero gin mamiŋ me lobo, wek oket lewic i kom luryeko; Lubaŋa oyero gin ma goro i lobo-ni wek oket lewic i kom gin jo matek; 28Lubaŋa oyero gin mogo me lobo ma gicayogi, ma rwomgi piny, kadi jami mogo ma pe gitye, wek omi gin ma tye odok gin ata, 29wek dano mo pe owakke i nyim Lubaŋa. 30Lubaŋa aye mumiyo wubedo i Kricito Yecu, ma Lubaŋa omiyo odoko ryekowa. Pi Kricito bene omiyo Lubaŋa okwanowa ni kitwa atir, olonyowa wadoko jo maleŋ, okokowa bene ki i opii me bal. 31-Doŋ kit macalo yam gicoyo, “Ŋat ma nyatte myero onyatte pi Rwot.”


1 Jon 1 ACO85 - Wan wacoyo botwu lok i kom gin mubedo - Bible Search\n2 Petero 3 1 Jon 2\n1-Wan wacoyo botwu lok i kom gin mubedo tye nia i acakki piny, ma wan kikomwa wawinyo, dok bene waneno ki waŋwa. Wanene ada, dok wamulo kome ki ciŋwa, en lok me kwo. 2-Kwo meno yam onen woko ka maleŋ, wan waneno. Wan doŋ kombeddi wabedo cadenne, kun watito botwu lok me kwo ma pe tum ma yam obedo bot Won, ka doŋ onen woko botwa. 3Gin ma wan waneno ki ma wawinyo en aye ma witito botwu bene, wek omi wuribbe kwedwa. Doŋ i ribbewa-ni waribbe kacel ki Won ki Wode Yecu Kricito. 4Wacoyo lok man wek yomcwinywa ocobbe maber.


Nia 10 ACO85 - Rwot dok owaco bot Moses ni, “Cit bot - Bible Search\nNia 9 Nia 11\nGemo me bonyo\n1Rwot dok owaco bot Moses ni, “Cit bot Parao; pien ajiŋo cwinye odoko nwaŋ, ki cwiny luticce, wek anyut lwak lanyut mera man i kingi, 2wek in itit i it litinoni ki likwayi kit macalo abedo ka tuko ki jo Ejipt kit ma iya mito-ni ki kit lanyut ma atiyo i kingi; wek wun wuŋe ni an a Rwot.”\n3Kit meno Moses ki Aron gucito gudonyo bot Parao, guwacce ni, “Rwot Lubaŋa pa jo Ibru owaco kuman ni, ‘In ibikwero bedo ki mwolo i nyima pi kare ma rom mene? Wek jona guciti, wek guti bota. 4Pien ka ikwero ni jona pe guciti, ci nen, diki abikelo lwak bonyo i loboni, 5giumo lobo woko lipuk, pe tye ŋatti mo ma bineno lobo; ci gibicamo gin ma pee oŋoyo botwu, ka dok gibicamo yadiwu ducu ma doŋo i poto. 6Gibipono i odini ki i odi pa luticci ducu ki i odi pa jo Ejipt ducu; bibedo gin ma yam wegiwu ki kwariwu pe guneno nia i nino na giketogi wi lobo nio wa i nino man.’ ” Ka olokke ci okato woko ki bot Parao.\n7Ci Lutic pa Parao guwacce ni, “Laco man bibedo owic botwa pi kare ma rom mene? Wek jo-nu guciti, wek guti bot Rwot Lubaŋagi: in peya iŋeyo ni Ejipt oballe woko.” 8Omiyo gidwoko Moses ki Aron bot Parao; ci owaco botgi ni, “Doŋ wucit, wuti bot Rwot Lubaŋawu; ento jo mene ma gibicito?” 9Ci Moses ogamo ni, “Wan wabicito ki litinowa, ki luditowa wabicito ki awobewa ki anyirawa; wabigwarre ki lwak limwa ducu matino ki madito, pien myero wakwer nino madit bot Rwot.” 10Ci owaco botgi ni, “Rwot obed kwedwu ka abiweko wun ki litinowu wucito! Nen wun iwu kiruŋgula, wutye ki kop i iwu. 11Pe twerre, co ma i kinwu aye gucit ka miyo woro bot Rwot; pien meno aye gin ma cwinywu pyette iye.” Ci giryemogi woko ki i nyim Parao.\n12Rwot dok owaco bot Moses ni, “Rye ciŋi i wi lobo Ejipt wek bonyo obin obed i lobo Ejipt, ocam gin mutwi i lobo ducu ma yam pee oŋoyo.” 13Kit meno Moses otiŋo odoone i wi lobo Ejipt, ci Rwot ocwalo yamo oa tuŋ wokceŋ okodo i lobo dyeceŋ meno ducu ki i dyewor benebene; ka oo odiko ci yamo mua wokceŋ okelo bonyo. 14-Ci bonyo ocorre i lobo Ejipt ducu, ci obuto, ori i lobo ducu me Ejipt, lwak bonyo mumukke madwoŋ ma yam pe tye, ma dok pe binen. 15Pien oumo lobo woko lipuk, ma lobo ocido woko licuc, ci gucamo gin mutwi ducu ma i lobo ki nyig yadi ducu ma yam pee oŋoyo; gin madyak mo pe odoŋ, kadi yat, kadi gin mutwi ma i poto ma i lobo Ejipt ducu. 16Ka Parao dok olwoŋo Moses ki Aron pi oyoto, owaco ni, “Atyeko timo bal i kom Rwot Lubaŋawu, ki i komwu. 17Mumiyo tin wutima kica, man doŋ alegowu kicel enni, dok wuleg Rwot Lubaŋawu wek okwany to man woko i koma.” 18Ci Moses okato woko ki bot Parao, olego Rwot. 19Rwot omiyo yamo okodo matek nia ki tuŋ potoceŋ, otiŋo bonyo ocorogi woko wa i Nam Makwar; bonyo mo acel pe odon i lobo Ejipt. 20Ento Rwot ojiŋo cwiny Parao odoko nwaŋ, pe oweko jo Icrael gucito.\nGemo me colpiny\n21Rwot dok owaco bot Moses ni, “Rye ciŋi malo tuŋ polo, wek piny ocid woko Licuc i lobo Ejipt, piny ma ocido woko ma dano winyo wa i kome.” 22-Ci Moses oryeyo ciŋe malo tuŋ polo, ci piny ocido woko matek licuc ma oromo lobo Ejipt pi nino adek; 23pe ginenne kekengi, pe ŋatti mo a malo ki i kabedone pi nino adek; ento ka ma jo Icrael bedo iye onoŋo piny leŋ mere. 24Ka Parao olwoŋo Moses, ci owacce ni, “Cit wuti bot Rwot; litinowu bene myero gucit kwedwu; ento wuwek limwu matino ki madito gudoŋ i ŋewu.” 25Ento Moses ogamo ni, “In bene myero imiwa gitum ki gityer me awaŋa, wek watyer bot Rwot Lubaŋawa. 26Limwa makwo myero gin bene gucit kwedwa; pe oboŋ tyen mo bidoŋ i ŋewa, pien myero wakwany mogo i kingi me miyo ki woro bot Rwot Lubaŋawa, dok pe waŋeyo gin ma myero wati kwede bot Rwot, nio ka wabio wa kunnu.” 27Ento Rwot ojiŋo cwiny Parao odoko nwaŋ, pe oweko gucito. 28Parao dok owacce ni, “A woko ki bota; gwokke keni aye, pe inen waŋa doki; pien i nino ma ibineno iye waŋa en aye ibito iye bene.” 29Moses ogamo ni, “Pe dok abineno waŋi kit macalo iwaco.”


Wel 32 ACO85 - Jo me kaka pa Reuben ki pa Gad gubedo ki - Bible Search\nWel 31 Wel 33\nKaka ma gunoŋo kabedo i ge kulu Jordan tug wokceg\n1Jo me kaka pa Reuben ki pa Gad gubedo ki lwak lim makwo mapol twatwal. Ka guneno lobo Jajer ki lobo Gilead obedo lobo maber twatwal me kwat, 2ci gucito bot Moses ki ajwaka Eleajar ki bot lutel wi lwak, guwaco ni, 3“Gaŋi magi, Atarot, Dibon, Jajer, Nimra, Kecbon, Eleale, Cebam, Nebo ki Beon 4ma i lobo ma yam Rwot oloyo i nyim lwak jo Icrael, lobogi ber twatwal me kwat; ci wan luticwu-ni watye ki lim madwoŋ. 5Ka in bene ipwoyo tamwa-ni, ci iye lobo man gimi botwa obed mewa, pe doŋ iterwa waŋol loka Jordan.”\n6Ento Moses owaco bot jo pa Gad ki pa Reuben ni, “Omegiwu gibicito ka lweny kun wun wubedo kany bo? 7Piŋo wumito balo cwiny jo Icrael, ni pe gucit loka ca i lobo ma yam Rwot omiyo botgi? 8-Kwarowu bene yam koŋ gutimo kit meno i kare ma acwalogi ki i Kadec-barnea pi neno lobo. 9Pien ka gucito malo wa i nota me Ecikol, ka guneno lobo, ci gubalo cwiny jo Icrael woko, ni pe gucit i lobo ma Rwot doŋ otyeko miyo botgi. 10-Ci kiniga omako Rwot i komgi i nino maca. Okwono kwon kun waco ni, 11‘Ada, pe tye ŋat mo ki i kin jo ma yam gua ki i Ejipt, cakke ki i kom jo ma ditogi romo mwaka pyeraryo dok kwede malo ma bineno lobo ma yam akwoŋo pire ni abimiyo bot Abraim ki Icaka ki Yakobo, pien pe gubedo ka lubo gin ma amito ducu kakare. 12Pe tye ŋat mo ma bineno, kono nyo Kaleb wod pa Jepune ma jo Keniji, ki Yocwa wod pa Nun, pien gin aye gubedo ka lubo gin ma amito ducu kakare.’ 13Kiniga omako Rwot i kom jo Icrael i kare ca, ci omiyo gubedo ka wirre i tim atata gutyeko mwaka pyeraŋwen kulu, nio ka yalwak ma yam gutimo rac i nyim Rwot gutum woko. 14Ci nen, wun bene dok wua malo kun wuleyo ka wegiwu, wun litino pa lubalo, miyo wubimedo dok kiniga pa Rwot doko mager t kom jo Icrael! 15Pien ka wuweko luba gin ma en mito kombeddi, ci en dok bitenyo lwak man woko i tim ata; kit meno wubimiyo lwak man ducu to tum woko.”\n16Ka gin dok gubino bote kun giwaco ni, “Wabigero dwol ma wagero ki gweŋ pi romiwa, ki gaŋi pi mon ki litinowa. 17Ento wan wabiruko jami Iwenywa, kun wayubbe pi telo wi jo Icrael anyim, nio ka wabiterogi i kabedogi, kun noŋo monwa ki litinowa gibedo i gaŋi gogo ma wacelo matek pi dano ma gibedo i lobo-ni. 18Pe wabidwogo i pacowa nio waŋ ma jo Icrael gutyeko noŋo ginaleyagi ki acel acel ducu. 19Wan pe wabinywako leyo lobo kacel kwedgi i ne kulu Jordan ki tuŋ kunnu ducu, pien ginaleya ma me wa doŋ watyeko noŋone i loka Jordan kany ma tuŋ wokceŋ.”\n20Omiyo Moses dok owaco botgi ni, “Ka ce wubitimo kit meno, ka ce wubiruko jami Lwenywu wucito anyim ka lweny i nyim Rwot, 21kun dano acel acel i kinwu ma romo lweny kato loka Jordan i nyim Rwot, nio ka Rwot otyeko ryemo lumerokke woko ki i nyime, ci ber. 22Ka Rwot doŋ otyeko loyo lobo-nu, ci lacen wubidwogo giwu kun banya mo pe i komwu bot Rwot nyo bot jo Icrael, ci lobo man wubicamo bedo mewu i nyim Rwot. 23Ento ka pe wutimo kit meno, ci nen, noŋo wutimo bal i kom Rwot. Myero wuŋe ni, balwu bimiyo wutiŋo alii ma bidwarowu. 24Wuger gaŋi pi mon ki Litinowu, ki dwol pi romiwu; ento wucob gin ma wuwaco-ni.”\n25Jo Gad ki jo Reuben gudok iye bot Moses ni, “Wan aye luticci; wabitiyo kit macalo in laditwa iciko ducu. 26Litinowa ki monwa ki romiwa ki limwa makwo ducu gibidoŋ kany i gaŋi ma i Gilead. 27Ento wan ducu ma waruko jami lweny wabikato waŋolo loka ca ka lweny i nyim Rwot kit macalo in laditwa iciko-ni.”\n28-Kit meno Moses omiyo cik ma makogi bot ajwaka Eleajar ki bot Yocwa wod pa Nun, ki bot ludito ki i odi pa kwarogi ma i kaka ducu pa jo Icrael. 29Owaco botgi ni, “Ka jo Gad ki jo Reuben ma doŋ gurukke pi lweny i nyim Rwot gibikato giŋolo kwedwu loka Jordan, dok ka wun wuloyo lobonu woko, ci wubimiyo botgi lobo Gilead obed megi. 30Ento ka pe bigikato loka ca kacel kwedwu kun gurukke me lweny, ci gibinywako camo lobo Kanaan kacel kwedwu.” 31Jo pa Gad ki pa Reuben gudok iye ni, “Wabitimo kit ma Rwot doŋ oloko botwa, ladit. 32Wabikato Loka ca i nyim Rwot, wacito i lobo Kanaan kun warukke me lweny, miyo lobo ma loka Jordan kany bidoŋ i ciŋwa ci bedo me aleyawa.”\n33Mumiyo Moses omiyo bot jo Gad ki jo Reuben ki bot nucu kaka pa Manace wod pa Yucepu lobo ma yam obedo pa Cikon kabaka pa jo Amor ki Og kabaka me Bacan, lobo ducu ma gin yam guloyo, kacel ki gaŋi ducu ma i lobo-nu ki lobo ma i ŋetgi ducu. 34Jo Gad gugero Dibon, Atarot, Aroer, 35Atarot-copan, Jajer, Jogbea, 36Bet-nimra ki Bet-aran, gin ducu gaŋi ma gicelo ki cel gogo, ki dwol pi romigi. 37Jo Reuben gugero Kecbon, Eleala, Kiriataim, 38Nebo ki Baal-meon (magi giloko nyiŋgi woko) ki Cibma; ci gucako nyiŋ mukene pi gaŋi ma gugero-ni.\n39Jo pa Makir wod pa Manace gucito i lobo Gilead, gumako gumayo woko ki bot jo Amor ma onoŋo gitye kunnu. 40Ci Moses omiyo Gilead bot jo pa Makir wod pa Manace, gucako bedo iye. 41Jair me kaka pa Manace ocito omako gaŋi matino mapol, ocako nyiŋgi ni, Kavot-jair. 42Dok Noba ocito omako Kenat ki gaŋi matino ma i ŋete, ci ocako nyiŋe Noba, macalo nyiŋe kikome.


Bed Kacel ki Jo ma Maro Jehovah\nPingo myero wabed kacel ki jo ma maro Jehovah? Pien luremwa gigudowa i yo maber nyo marac. (Car 13:20) Me labolle, Kabaka Yoaci obedo ka timo “gin ma nen atir i wang Rwot” i kare ma en onongo bedo kacel ki Lalam Dog Madit, Yekoyada. (2Tekwaro 24:2) I nge to pa Yekoyada, Yoaci oweko Jehovah woko, pi lirem maraco.—2Tekwaro 24:17-19.\nI cencwari me acel K.M., lakwena Paulo oporo kacokke pa Lukricitayo ki “ot mo madit” dok oporo jo me kacokke ki “jami” ma kitiyo kwede i ot. Watwero bedo jami ma ‘kitiyo kwede i kare me deyo keken’ ka wagwokke ki bedo ki wat macok ki ngat mo keken ma timo jami ma pe yomo cwiny Jehovah, man kwako wa jo me gangwa nyo me kacokke. (2Tem 2:20, 21) Pi meno, wamedde wunu ki mako lirem ki jo ma maro Jehovah dok gicuko cwinywa me tic pire.\nNEN VIDIO MA WIYE TYE NI PWONNYE ME KWERO LUREM MARACO, CI IGAM LAPENY MAGI:\nI yo mene ma watwero bedo kacel ki jo maraco labongo ngeyone?\nNgo ma okonyo Lukricitayo adek ma kinyutogi i vidio-ni me kwero lirem maraco?\nCik ma igi lac me Baibul mene ma twero konyi me yero lirem ki ryeko?\nTika atye ‘jami ma kitiyo kwede i kare me deyo keken’?—2Tem 2:21\nNywakki Nywakki Bed Kacel ki Jo ma Maro Jehovah


2 Jo Korint 3 ACO85 - Wan dok wacako pakke kenwa? Nyo - Bible Search\n2 Jo Korint 2 2 Jo Korint 4\n2 Jo Korint 3\nLutic me gicikke manyen\n1Wan dok wacako pakke kenwa? Nyo wamito waraga me pakowa botwu, macalo jo mogo gitye kwede, nyo waraga ma wun kikomwu aye wucoyo? 2Wun kikomwu aye doŋ wubedo waraga me pakowa, ma gicoyo i cwinywa, ma dano ducu gitwero ŋeyo dok gikwano. 3-Doŋ wutyeko nyuto ka maleŋ ni wun wubedo waraga ma oa ki bot Kricito, ma wan wakelo. Pe gicoyo ki vino, pe gicoyo i kom got; ento ma ka got, Kricito ocoyo i cwiny dano kun coyo ki Cwiny pa Lubaŋa makwo.\n4Gin mumiyo aloko kit meno, pien wacuŋ matek i kom Lubaŋa pi Kricito. 5Wan kikomwa pe waromo loko ni gin mo oa ki botwa; tekwa ducu oa ki bot Lubaŋa. 6-En bene mumiyo waromo bedo lutic me gicikkene manyen, pe lutic me cik ma gicoyo acoya, ento me Cwiny Maleŋ; pien gin ma gicoyo acoya kelo to, ento Cwiny Maleŋ kelo kwo.\n7-Cik ma yam gigoro ki nukuta i kom got apaya ma ticce me kelo to, onoŋo obino ki deyo, omiyo neno waŋ Moses oloyo jo Icrael pi nyim Moses muryeny ocaro waŋgi woko, ma ryeny i tur nyime-nu otugi rwenyo woko. 8Iyo, tic pa Cwiny pa Lubaŋa deyone pe bikato maca matek twatwal? 9Pien ka tic ma miyo kop loyo dano tye ki deyo, ci tic ma miyo gikwano dano ni kitgi atir deyone pe doŋ kato maca woko? 10Kombeddi doŋ gin ma yam tye ki deyo doŋ odoko gin ma pe ki deyo kadi ki acel mo, pi deyo mukene ca ma doŋ kate matek twatwal-li. 11Pien ka gin ma yam orwenyo woko obino ki deyo, gin ma ri myero doŋ obed ki deyo makato.\n12Pien wan watye ki kodi gen man, en mumiyo waloko ki tekcwiny. 13-Pe dok wacal ki Moses ma yam oumo waŋe ki boŋo, wek jo Icrael pe gunen kit ma ryeny mucaro waŋgi-ni tye ka rwenyo woko kwede i tur nyime, ci otum woko. 14Ento onoŋo tamgi yam oumme woko; nio wa tin tamgi pud oumme i kite acel-lu ka gikwano botgi gicikke macon, pien laum ca twero kwannye pi Kricito keken. 15Kadi wa i kare-ni ka gikwano botgi cik pa Moses, laum pud bedo kakare, umo tamgi woko. 16-Ento ka dano mo olokke bot Rwot, laum meno kwannye woko matwal. 17Rwot ma waloko pire kany-nyi en Cwiny Maleŋ; ka ma Cwiny pa Rwot tye iye, kunnu kuc bene tye iye. 18Ki wan ducu ma doŋ gikwanyo laum woko ki i waŋwa watye macalo kiyo ma miyo deyo pa Rwot nen macalo ryeny ceŋ, mumiyo watye ka lokke me doko calo en, kun deyone medde ameda i komwa; meno aye tic pa Rwot, ma en Cwiny Maleŋ.


Wel 15 ACO85 - Rwot owaco bot Moses ni, “Wac ki jo - Bible Search\nWel 14 Wel 16\nCik mapatpat ma mako gityer\n1Rwot owaco bot Moses ni, 2“Wac ki jo Icrael ni, Ka doŋ wuo i lobo ma wubibedo iye, ma abimiyowu-ni, 3ce wutyero dyaŋ nyo romo bot Rwot obed gityer ma giwaŋo ki mac, nyo gitum awaŋa, nyo kit gitum mukene, nyo gityer me cobo kwoŋ, nyo gityer ma ic opwoyo, nyo ka tyero i ninowu madito ma giciko wek obed gin ma ŋwece kur me yomo cwiny Rwot, 4ci ŋat ma okelo gityerre myero otyer bot Rwot bene moko kwon mapwotte ma romo agwata acel ma girubo ki moo ma romo cupa aryo ki nucu, obed gityer me moko kwon. 5Dok wubikelo yino me gityer amata pi gitum awaŋa nyo gitum mukene ducu ma romo cupa aryo ki nucu pi romo acel acel. 6Nyo ka pi nyok romo wubikelo moko kwon mapwotte ma romo agwata aryo ma girubo ki moo ma romo cupa adek pi gityer me moko kwon. 7Pi gityer: amata wubikelo yino ma romo cupa adek obed gin ma ŋwece kur me yomo cwiny Rwot. 8Ka wuyubo twon pi gitum awaŋa, nyo pi gitum mukene, nyo pi cobo kwon, nyo pi gityer lakwecwiny ma wutyero bot Rwot, 9ci myero wutyer kacel ki twon moko kwon mapwotte ma romo agwata adek ma girubo ki moo ma romo cupa abic obed gityer me moko kwon. 10Pi gityer amata wubityero koŋo vino ma romo cupa abic obed gityer ma giwaŋo ki mac, gin ma ŋwece kur meyomo cwiny Rwot.\n11“Gibitiyo kit meno pi twon acel acel, nyo pi nyok romo acel acel, nyo pi wod romo nyo latin nyok dyel acel acel. 12Ducu bilubo Wel lim ma wukelo me atyera; wubitiyo kit meno i komgi acel acel macalo welgi, tye. 13Anywalli ducu me lobowu gibitiyo kit meno ka gityero gityer ma giwaŋo ki mac obed gin ma ŋwece kur me yomo cwiny Rwot. 14Ka larok mo odoko labedo i kinwu, nyo: ŋat mo ma bibedo i kinwu wa i kare pa likwayowu ducu, ka en mito tyero gityer ma giwaŋo ki mac obed gin ma ŋwece kurme yomo cwiny Rwot, en bene bitime kit ma wun wutimo-ni. 15Pi lwak mucokke cik bibedo acel piwu ki pi larok ma odoko labedo i kinwu; meno bibedo cik matwal nio wa i kare pa likwayowu ducu; labedo bibedo ma rom ki wun i nyim Rwot. 16-Cik bibedo acel ki ŋolo kop bene acel pi wun ki pi lurok ma gibedo i kinwu.”\n17Rwot owaco bot Moses ni, 18“Wac bot jo Icrael ni, Ka doŋ wuo i lobo ma atye ka terowu iye-ni, 19ka wucamo cam ma ocek i lobe-nu, wubityero gityer bot Rwot. 20I kom moko kwon me kal manyen mukwoŋo cek wubityero capat lakoto obed gityer; wubityero macalo wutyero gityer ma wukwanyo ki i kom kal ma wudino. 21Wubimiyo gityer bot Rwot ki i kom moko kwoti me kal manyen mukwoŋo cek nio wa i kare pa likwayowu ducu.\n22“Ento ka ce wuroco, kuli pe wumako cik magi ducu ma Rwot yam ociko ki Moses, 23ki gin ducu ma Rwot ocikowu kwede ki i dog Moses, nia wa i nino ma yam Rwot okwoŋo miyo iye cik, medde kwede wa i kare pa likwayowu ducu; 24ka ce dano guroco ma pe gubalo akaka, kun lwak pe ŋeyo gin mo iye, ci lwak ducu bityero wod twon acel me gitum awaŋa obed gin ma ŋwece kur me yomo cwiny Rwot, ki gityer me moko kwon ki gityer amata mutike macalo cik tye, kacel ki nyok dyel acel pi gitum me bal. 25Ajwaka bitimo gin lakwany bal ki i kom lwak jo Icrael ducu, ci Rwot biweko balgi; pien onoŋo pe gubalo akaka dok gukelo gityergi, gityer ma giwaŋo ki mac bot Rwot, ki gitumgi me bal, i nyim Rwot pi balgi ma pe gutimo akaka. 26Gibiweko bal pa lwak jo Icrael ducu, kacel ki pa lurok ma gibedo i kingi, pien onoŋo bal meno omako lwak ducu.\n27-“Ka ce dano acel mo aye obalo ma pe otimo akaka, ci en bityero bwoŋ dyel ma ditte romo mwaka acel pi gitum me bal. 28Ci ajwaka bitimo gin lakwany bal i nyim Rwot pi dano-nu ma opoto i bal ma pe otimo akaka, pi kwanyo bal ki i kome, ci Rwot biweko balle. 29Wubibedo ki cik acel pi dano ma obalo ma pe otimo akaka, kadi bed en anywalli pa jo Icrael nyo labedo ma bedo i kingi. 30Ento ka dano mo otimo bal mo me tekwic, kadi bed anywalli me lobo nyo labedo, noŋo doŋ ocayo Rwot; dano meno waŋe birwenyo woko ki i kin lutugi. 31Noŋo ocayo lok pa Rwot, oturo cikke, pi meno dano meno wane birwenyo woko magicel; balle bidok i wiye.”\nDano ma pe ogwoko cabit\n32I kare ma jo Icrael gitye i tim, ci gunoŋo dano mo ma coko yen riddo i ceŋ cabit. 33Jo ma gunoŋe ka en coko yen riddo-ni gukele bot Moses ki Aron ki bot lwak ducu. 34Gukete i ot kol, pien peya ginyuto botgi gin ma myero gutim i kome. 35Ci Rwot owaco bot Moses ni, “Dano meno gibineke woko. Lwak ducu gibicele ki got woko i ŋe gony.” 36Lwak ducu gukele woko i ŋe gony, gucele ki got guneke woko, kit macalo Rwot onoŋo ociko ki Moses.\nKeto jira i dog boŋo\n37Rwot owaco bot Moses ni, 38-“Lok ki jo Icrael ci icikgi ni gukwo jira i twok dog boŋŋigi, wa i kare pa likwayogi ducu, dok i kom jira ma i twok dog boŋo acel acel guket iye tol ma bulu. 39Bibedo botwu jira dog boŋo ma wuneno kome wek wupo cik pa Rwot ducu, wulubgi, kun pe wulubo tamwu kenwu ki gin ma wuneno, ma wumaro lubo pi mitiwu kenwu. 40Kit meno miyo wubipo cikka ducu, wubicobo, miyo wubibedo jo maleŋ pi Lubaŋawu. 41An a Rwot Lubaŋawu ma yam akwanyowu ki i lobo Ejipt wek abed Lubaŋawu; an a Rwot Lubaŋawu.”


Ejekiel 14 ACO85 - Jo mogo i kin ludoŋo pa jo Icrael - Bible Search\nEjekiel 13 Ejekiel 15\nLanebi Ejekiel oŋolo kop i kom jo ma woro cal jogi\n1Jo mogo i kin ludoŋo pa jo Icrael gubino bota ci gubedo piny i nyima. 2Cutcut Rwot oloko kweda. 3Owacci, “Wod pa dano, jo magi doŋ gitye ki cwiny me woro cal jogi dok gimiyo cal jogi magi ŋakogi woko terogi ka timo bal. Tika gitamo ni abimiyogi lagam ma gitye ka mitoneni?\n4“Doŋ pi meno kombeddi lok kwedgi ci itit botgi gin ma an Rwot Lubaŋa atye ka wacone ni, ‘Laicrael mo ma tye ki cwiny me woro cal jogi dok ma bimiyo cal jogi magi ŋako en tere ka timo bal, ka obino bot lanebi ni okonye, ci an Rwot kikoma aye abimiye lagam. Lagam ma abimiyo bedo lagam ma okemo lwak cal jogine ma en otiyogu. 5Cal jogi magi ducu doŋ oloko cwiny jo Icrael woko ki i koma, ento ageno ni ki lagam man ma abimiyo botgi abidwoko cwinygi celi i koma miyo doŋ giwora.’\n6“Kombeddi doŋ itit bot jo Icrael gin ma an Rwot Lubaŋa atye ka wacone ni, ‘Wuŋuti wudwog cen bota wuwek woro cal jogiwu-ni. Dok bene wulokke wuwek timo gin me kwer ducu ma yam wubedo ka timogi-ni.’\n7“Ka inen dano mo ki i kin Luicrael nyo dano mo ki i kin lurok ma gibedo i kin jo Icrael ce olokke obwota woko kun doŋ tye ki cwiny me woro cal jogi, ka cal jogine oŋake otere ka timo bal, ka obino bot lanebi ni okonye, ci an Rwot kikoma aye abimiye lagam. 8Abikwero kit timme-nu woko, abimiyo en doko lanyut ki lok aboka pa dano. Abikwanye woko ki i kin jona, man bimiyo wuŋeyo ni an aye a Rwot.\n9“Ka ce inen gibwolo lanebi mo ci en omiyo lagam gobagoba, meno noŋo an Rwot aye ma abwole. Ci abiryeyo ciŋa i kom lanebi meno, aneko woko ki i kin jona jo Icrael. 10Doŋ lanebi kacel ki ŋat ma bino ka noŋo kony ki bote-ni ducu gibilimo lakit can acel. 11Abitimo man wek jo Icrael pe guŋak gubwota woko, wek bene pe gubal komgi ki balgi ducu ma gitimo. Ento amito ni gin gubed jona ki an bene abed Lubaŋagi.” Man Rwot Lubaŋa ma owaco.\nNua, Daniel ki Yubu\n12Rwot oloko kweda. 13Owacci, “Wod pa dano, ka ce inen lobo timo bal i koma kun turo cikka, abiryeyo ciŋa ci ajwiko cam woko ki iye. Abicwalo kec neko dano ma gibedo iye kacel wa ki lee ducu. 14Kadi bed jo adek-ki, Nua, Daniel ki Yubu onoŋo gibedo kunnu, kitgi ma atir gire bilaro kwogi gin kengi,” man Rwot Lubaŋa ma owaco.\n15Ka acwalo lee me tim ka neko dano woko ducu ki i lobo meno, ci gibimiyo lobo doŋ balle woko doko marac ma ŋat mo doŋ pe twero ŋolo kato ki iye, 16kadi bed nene jo adek-ki gubed kunnu, kit macalo an a Rwot Lubaŋa makwo-ni, onoŋo pe gitwero laro kadi wa litinogi kikomgi, Onoŋo gitwero laro kwogi gin kengi, ento onoŋo lobo twero lokke doko tim ata.\n17“Ka ce akelo lweny i kom lobo meno kun acwalo jami lweny maraco wek ginek ki dano kacel ki lee woko ducu, 18kadi bed onoŋo jo adek-ki, Nua, Daniel ki Yubu gibedo kunnu, macalo an Rwot Lubaŋa makwo-ni, onoŋo pe gitwero laro kadi wa litinogi kikomgi. Onoŋo gitwero laro kwogi keken.\n19“Ka ce acwalo two gemo i lobo meno, ka aonyo akemona kun arwenyo kwo pa jo mapol, ma aneko dano kacel ki lee me tim, 20kadi bed onoŋo Nua, Daniel ki Yubu gibedo kunnu, kit macalo atye kwo-ni, man Rwot Lubaŋa ma owaco, onoŋo pe gitwero laro kadi wa litinogi. Onoŋo kitgi ma atir aye gire bilaro kwogi gin kengi.”\n21-Man aye gin ma Rwot Lubaŋa tye ka wacone ni, “Atye ki can aŋwen ma abicwalo i kom Jerucalem, lweny, kec, lee tim-gu ki two gemo, wek onek dano woko ducu kacel ki lee ducu. 22Ka ce inen ŋat mo obwot obedo kwo ce olaro litinone, ka gubino botwu myero wunengi. Ci wubineno kit ma kitgi ki gin ma gitimo ducu rac kwede, man miyo wubiye ni can ma abiketo i kom Jerucalem tye kakare. 23Wubiye ka wuneno kitgi ki gin ma gitiyo kit ma rac kwede; ci bimiyo wuŋeyo ni onoŋo tyen lok ma atir mumiyo atimo gin ma doŋ atyeko timone-ni, man Rwot Lubaŋa ma owaco.”


Yocwa 24 ACO85 - Lacen Yocwa dok ocoko kaka pa jo - Bible Search\nYocwa 23 Luŋolkop 1\nLok ma Yocwa ociko ki lwak\n1Lacen Yocwa dok ocoko kaka pa jo Icrael ducu kacel i Cekem; olwoŋo ludoŋo ki luwi lwak, luŋolkop ki ludito tic ma i Icrael ducu, ci gubino guryeyo i nyim Lubaŋa. 2-Yocwa owaco bot lwak ducu ni, “Rwot Lubaŋa pa Icrael owaco kuman ni, ‘Kwarowu yam con gubedo i lobo ma loka kulu Euprate, ci gubedo ka woro lubaŋa mogo mukene. Ŋat acel i kingi obedo Tera ma won Abraim ki Nakor. 3-An yam akwanyo kwarowu Abraim woko ki i lobo ma loka kulu Euprate, ci atelo wiye awok kwede i lobo Kanaan ducu, dok amiyo likwaye gunya mapol. Amiyo bote Icaka, 4-dok amiyo bot Icaka litinone Yakobo ki Ecau. Amiyo lobo godi me Ceir bot Ecau me bedo mere, ento Yakobo ki litinone gucito megi wa i Ejipt. 5-Ka dok acwalo Moses ki Aron, ci ayelo jo Ejipt ki gemo mapol ki kit gin ducu ma atimo i kingi; ka lacen akwanyowu woko ki kunnu. 6-Akwanyo kwarowu woko ki i Ejipt ci wuo wa i dog nam: io Ejipt guryemo kor kwarowu ki gadigadi lweny ki aguragura o kwede wa i dog Nam Makwar. 7Ka kwarowu gukok bot Rwot, en oketo piny macol i kin wun ki jo Ejipt, ka dok odwoko nam cen i komgi ci omwonyogi woko ducu. Yam wuneno ki waŋwu gin ma atimo i kom jo Ejipt, dok wubedo i tim pi lwak kare malac.\n8-“ ‘Ka dok akelowu i lobo pa jo Amor ma gubedo loka Jordan tuŋcel. Gulwenyo kwedwu ento amiyogi i ciŋwu; wumako lobogi wucamo odoko mewu, ci atyekogi woko ki i nyimwu. 9-I ŋe meno Balak wod pa Jipor, kabaka me Moab, otiŋŋe olwenyo i kom jo Icrael; ka dok ocwalo kwena olwoŋo Balaam wod pa Beor ni obin wek ocenwu woko, 10ento an pe awinyo dog Balaam, mumiyo en dok olamo gum i komwu; kit meno alarowu woko ki i ciŋ Balak. 11-Wukato loka Jordan, wubino i Jeriko, ci jo Jeriko gulwenyo i komwu, kacel ki jo Amor, jo Periji, jo Kanaan, jo Kit, jo Girgac, jo Kiv ki jo Jebuc, ento amiyogi ducu i ciŋwu. 12-I kare meno acoro pino jobi i nyimwu pi ryemo luker pa jo Amor aryo ducu woko ki i nyimwu; pe wun aye wuloyogi ki pala lucwanwu nyo atumwu. 13-Amiyo botwu lobo ma yam pe wutiyo iye gin mo, ki gaŋi ma yam pe wun aye wugerogi, ci wubedo iye; wutye ka camo nyig olok ki nyig jeituni ma yam pe wupitogi.’\n14“Pi meno doŋ wulwor Rwot, wuti bote ki leŋcwiny ki gen madwoŋ, Wubol woko lwak lubaŋa ma yam kwarowu gubedo ka worogi i lobo ma loka kulu Euprate ki i lobo Ejipt wek doŋ wuwor Rwot. 15Ka pe wumito woro Rwot, ci tin doŋ wuyer ŋat ma wubitiyo bote, ka nyo wubiyero lubaŋa ma yam kwarowu gutiyo botgi i lobo ma loka kulu Euprate, nyo lubaŋa pa jo Amor ma wubedo i lobogi-ni; ento an gira ki jo ma i oda ducu wabitiyo bot Rwot.”\n16Lwak gudok iye ni, “Wan pe wabedo ki tam mo me bwoto Rwot pi tiyo bot lubaŋa mukene, 17pien Rwot Lubaŋawa aye yam okwanyowa kacel ki kwarowa ki i lobo Ejipt, ki i ot kol me bedo opii. Otiyo lwak lanyut madito kun wan waneno, ogwokowa i yo ducu ma wawoto iye ki i kom rok ducu ma wakato wawok i kingi-ni. 18Rwot oryemo rok meno ducu woko ki i nyimwa, gin jo Amor ma yam gubedo i lobo-ni, mumiyo wan wabitiyo bot Rwot, pien en aye Lubaŋawa.”\n19Ento Yocwa dok owaco bot lwak ni, “Pe wutwero tiyo bot Rwot, pien en Lubaŋa maleŋ, en Lubaŋa ma lanyeko. Pe bitimowu kica i kom tim aranyiwu ki balwu. 20Ka ce wubwoto Rwot kun wutiyo bot lubaŋa mogo pa lurok, ci en bilokke ka timowu marac ci tyekowu woko, kadi bed yam koŋ onoŋo otimowu maber.” 21Lwak gugamo dog Yocwa ni, “Pe kumeno; wan giwa wabitiyo bot Rwot.” 22Yocwa dok owaco bot lwak ni, “Wun aye wudoko caden i komwu kekenwu, pien doŋ wutyeko yero Rwot kun wuwacci wubitiyo bote keken.” Lwak gugamo ni, “Wan aye caden giwa.”\n23Yocwa owaco botgi ni, “Wubol lubaŋa pa lurok ducu ma gitye i kinwu woko, wek wulok cwinywu odwog i kom Rwot Lubaŋa pa Icrael.” 24Lwak guwaco bot Yocwa ni, “Wabitiyo bot Rwot Lubaŋawa, dok wabiworo doge.” 25Kit meno Yocwa oketo gicikke ki lwak i nino meno, ci omiyo botgi cik mapol i Cekem i nino meno kun nyuto kit ma myero gulub ki cik mapatpat ducu. 26Yocwa ocoyo lok magi ducu i buk me cik pa Lubaŋa; ci okwanyo got madit, ocibo ocuŋ kunnu i te yat kworo ma i kabedo maleŋ pa Rwot. 27Yocwa dok owaco bot lwak ducu ni, “Nenu, got man aye bibedo caden i komwa, pien otyeko winyo lok pa Rwot ducu ma en owaco botwa; mumiyo en bedo lacaden i komwu wek pe dok wukwer Lubaŋawu.” 28Ka meno otum Yocwa ociko lwak ci guket woko kun ŋat acel acel odok i lobo ma oleyo-ni.\nTo pa Yocwa ki pa Eleajar\n29Ki i ŋe lok meno ducu Yocwa wod pa Nun ma latic pa Rwot oto woko ma onoŋo mwaka me ditte oromo miya acel ki apar. 30-Guyiko kome i lobone kikome, i ginaleya ma yam gimiyo bote, i Timnat-cera i lobo godi pa jo Epraim i ŋet got Gaac, yo tuŋ acam.\n31Jo Icrael gutiyo bot Rwot i kare pa Yocwa ducu ki i kare pa ludoŋo ducu ma yam gudoŋ ka Yocwa doŋ oto, gin jo ma guŋeyo tic ducu ma yam Rwot otiyo pi jo Icrael.\n32-Cogo kom Yucepu ma onoŋo jo Icrael yam gukelo ki i Ejipt giyiko i Cekem i dullobo ma yam Yakobo owilo ki bot awobe pa Kamor ma won Cekem; owilo ki dullim miya acel. Dul lobo-nu odoko ginaleya pa likwayo pa Yucepu matwal.\n33Ka Eleajar wod pa Aron bene oto, ci giyiko kome i Gibea, i gaŋ pa wode Finekaci ma yam onoŋo gimiyo bote i lobo godi pa jo Epraim.


1 Luker 8 ACO85 - Solomon ocoko ludoŋo pa jo Icrael ki - Bible Search\n1 Luker 7 1 Luker 9\n1 Luker 8\nSolomon okelo canduk me gicikke i ot pa Lubaŋa\n(2 Tek 5.2–6.2)\n1-Solomon ocoko ludoŋo pa jo Icrael ki ludito wi kaka ducu, ma gin aye rwodi kaka ma i doggola pa kwarogi ma i kin jo Icrael, ci gubino i nyim kabaka Solomon i Jerucalem pi kwanyo canduk me gicikke pa Rwot ki i gaŋ kal pa Daudi ma gilwoŋo ni Cion. 2-Lwak jo Icrael ducu gucokke bot kabaka Solomon i kare me kwero nino madito me dwe Etanim, ma en aye dwe me abiro. 3Ci ludoŋo ducu pa jo Icrael gubino, ka ajwagi pa Lubaŋa gucako tino canduk. 4Gutero canduk pa Rwot, ki kema me rwatte, kacel ki jami maleŋ ducu ma yam tye i kema; ajwagi ki Lulevi guterogi. 5Kabaka Solomon ki lwak jo Icrael ducu ma gucokke bote-ni gin ducu gitye kacel kwede i nyim canduk, kun gitumo lwak romi ki twoni-gu mapol ma welgi pe kwanne dok pe nene bene. 6Kit meno ajwagi gukelo canduk me gicikke pa Rwot wa i kabedone, i kabedo maleŋ me ot pa Lubaŋa, ma en aye kabedo maten makato ducu-m, CI guketo piny i te bwom Lukerubi. 7Pien Lukerubi guyaro bwomgi ka wi kabedo me canduk wek Lukerubi guum wi canduk woko, kacel ki tal latiŋŋe ducu. 8Tal latiŋŋe onoŋo giboco, omiyo wigi nen ki i kabedo maleŋ ma i tyelo-ni, ento onoŋo pe gitwero nenogi ki woko; dok pud gitye kunnu wa onyoo. 9-Gin mo onoŋo pe i canduk, kono kidi aryo ma apada keken ma yam Moses oketo iye i Koreb, ka ma yam Rwot oketo iye gicikke ki jo Icrael, i kare ma gia ki i lobo Ejipt. 10-Ka ajwagi gukato woko ki i kabedo maleŋ, ci pol obino opoŋo i ot pa Rwot woko; 11pienno omiyo ajwagi pe gitwero cuŋ ka tiyo ticgi, pi pol meno pien deyo pa Rwot noŋo opoŋo i ot pa Rwot woko. 12-Ci Solomon owacci,\n“Rwot yam oketo cen i polo,\nento en owacci ebedo i pol macol licuc.\n13Agerri doŋ ot ma ocudo malo,\nwek obed kabedoni ma ibedo iye matwal.”\nLok pa Solomon bot lwak\n(2 Tek 6.3-11)\n14Ka dok kabaka olokke, ci olamo gum i kom lwak jo Icrael ma gucokke ducu, kun jo Icrael ma gucokke-ni gucuŋ mot. 15Kabaka owacci, “Gipwo Rwot, Lubaŋa pa Icrael, ma doŋ ciŋe otyeko cobo gin ma yam oloko ki doge bot wora Daudi-ni, kun owacci, 16-‘Nia wa i kare ma akwanyo jona jo Icrael ki i Ejipt, peya ayero gaŋ mo ma i kaka ma i Icrael ducu pi gero iye ot mo, wek nyiŋa obed iye; ento ayero mera Daudi wek olo lwakka jo Icrael.’ 17-I kare-nu onoŋo wora Daudi obedo ki tam i cwinye me gero ot pi nyiŋ Rwot, Lubaŋa pa Icrael. 18Ento Rwot aye owaco bot wora Daudi ni, ‘Kit macalo onoŋo doŋ tam tye i cwinyi me gero ot pi nyiŋa, itimo ber pi keto lok meno i cwinyi. 19-Ento pe in aye dok ibigerra ot; wodi ma ibinywalo aye bigero ot pi nyina.’ 20Ci Rwot doŋ otyeko cobo gin ma en ociko; pien an doŋ atyeko leyo ka tyen wora Daudi, an doŋ abedo i wi komker pa Icrael, kit ma yam Rwot ociko-ni, dok atyeko gero ot pi nyiŋ Rwot, Lubaŋa pa Icrael. 21Doŋ atyeko keto iye kabedo pa canduk pa Rwot ma tye iye gicikke ma Rwot con oketo ki kwariwa, i kare ma kwanyogi woko ki i lobo Ejipt.”\nLega pa Solomon\n(2 Tek 6.12-42)\n22Solomon dok ocuŋ i nyim keno tyer pa Rwot ki i nyim lwak jo Icrael ma gucokke ducu, otaŋo ciŋe malo okemo polo. 23Ci owacci, “Ai Rwot, Lubaŋa pa Icrael, pe tye Lubaŋa mo macalo in, kadi malo i polo nyo piny i wi lobo, ma tye ka gwoko gicikkene macalo in, ma inyuto mar meri ma pe lokke bot luticci ma gibedo ka lubi ki cwinygi ducu. 24Ibedo ka lubo gin ma yam itito bot wora Daudi; iyo gin ma yam iloko ki dogi, icako doŋ tiyo i kare man ki ciŋi, ci icobo ducu maber. 25-Ai Rwot, Lubaŋa pa Icrael, doŋ ilub gin ma yam iciko bot laticci Daudi ma wora, kun iwacci, ‘Pe ibibedo laboŋo danoni mo ma bibedo i wi komker me Icrael, tekke awobeni gugwoko kitgi maber, kun gibedo ki kit kwo i nyima kit ma in ibedo kwede i nyima-ni.’ 26Ai Lubaŋa pa Icrael, kombeddi mi lokki doŋ omok matek, kit ma yam iloko bot wora Daudi ma laticci.\n27-“Ento Lubaŋa bibedo i wi lobo-ni ada? Nen, kadi polo bene kulu ma malone twatwal-li pe romo in me bedo iye, ci ot ma agero-ni tidine rom mene kono! 28Kadi bed kit meno, an alegi iwiny legana, an Laticci, ki kit ma abako kwede doga, ai Rwot Lubaŋana; winy koko ki lega ma atye ka lego i nyimi tin. 29-Waŋi aye iwek obed twolo dyewor ki dyeceŋ benebene me neno yo tuŋ bot ot man, en aye kabedo ma yam iwaco pire ni, ‘Nyiŋa bibedo kunnu,’ wek ibed ka winyo legana ma akelo boti kun alokke akemo kabedo man. 30Dok iwiny legana ki lega pa joni jo Icrael i kare ma wabako dogwa, ma walego wakemo kabedo man atir; iyo in doŋ ibed ka winyo bako doga ki i polo ka ma ibedo iye-ni; ci ka doŋ ityeko winyone, doŋ iwek balwa.\n31“Ka ce dano mo otimo bal i kom wadi mo, ci gimiye okwoŋo kwoŋo pire, ka obino ce okwoŋo kwoŋo ki i nyim keno tyerri ma i ot man, 32ci in Lubaŋa iwiny ki i polo, ci iti gin ma mitte. Ŋol kop pa laticci-ni, imi kop olo dano mutiŋo alii, kun iketo gin ma en otimo i wiye kene, dok imi dano ma pe obalo olo kop kun itime ber ma oporo leŋcwinye.\n33“Ka ce mony pa lumerok guloyo joni jo Icrael pi balgi ma gutimo i komi, ka ce guŋut, gudwogo boti, ci gucako tuco nyiŋi, ma gilego in ka gibako doggi boti i ot man, 34ci in iwinygi ki i polo, iwek bal pa joni jo Icrael, ka dok idwokgi cen wa i lobo ma yam imiyo bot kwarogi.\n35“Ka ce polo ocegge woko, ma kot mo pe ocwer pi lakit balgi mo i komi, ka ce lwakki gucako lega kun gikemo in i kabedo man, kun gituco nyiŋi, ka guŋut ci gubwoto balgi woko i kare ma iketo can i komgi-ni, 36ci in Lubaŋa iwinygi ki i polo, iwek balgi, gin joni jo Icrael, dok ipwonygi ki kit yo maber ma myero gulubi; ci doŋ imi kot ocwer i loboni-ni ma yam imiyo bot lwakki obed megi.\n37“Ka ce kec opoto i lobo, ka kono two gemo opoto, nyo ka bel obwarre nyo odoko ocone, nyo ka bonyo opoto nyo okwil obino, ka ce merok pa joni orumogi woko i gaŋgi mo, nyo kadi bed kit gemo aŋo, nyo kit two mo-ni, 38ka ce lwakki gucako lego nyo bako doggi boti, kadi bed dano acel kok boti, nyo joni jo Icrael ducu, kun dano acel acel ŋeyo kit atwom ma i cwinye, ka ce otaŋo ciŋe okemo ot man; 39ci in Lubaŋa iwinygi ki i polo ka ma ibedo iye-ni, iwek balgi, ci iti gin ma mitte. Tim dano acel acel kit ma iŋeyo kwede cwinye, ma rwatte ki kit kwone ducu, pien in aye, in keni, iŋeyo kit cwiny pa dano ducu. 40Meno bimiyo gibedo ka lwori nino ducu ma gibedo iye i lobo ma yam imiyo bot kwarowa.\n41“Obed kit meno bene ka ce larok mo, ma pe joni jo Icrael, obino kany ma oa ki i lobo mo mabor, kun obino pi yweka me nyiŋi; 42pien gibiwinyo pi nyiŋi madit-ti, ki pi twero me badi ki kit ma iryeyo ki ciŋi pi konyo joni, Ka ce larok mo obino ce ocako lega ma okemo ot man, 43ci in Lubaŋa iwiny ki i polo ka ma ibedo iye-ni, itim kit gin ducu ma larok-ki okok kwede i nyimi, wek rok ma wi lobo ducu guŋe nyiŋi, galwori, kit ma lwakki jo Icrael gilwori-ni, dok wek guŋe maber ni, ot man ma agero-ni gilwoŋo ki nyiŋi keken.\n44“Ka ce lwakki gucito ka lwenyo ki lumerokgi i kabedo mo ducu ma icwalogi iye, ka ce gukelo legagi boti in Rwot ma gukemo gaŋ man ma in iyero, ki ot man ma agero pi nyiŋi-ni, 45ci in iwiny legagi ki bako doggi ki i polo, ikony korgi ka ineno lokgi tye atir.\n46“Ka ce gutimo bal i komi, pien pe tye dano mo ma pe balo, ka ce kiniga omaki i komgi, ci imiyogi i ciŋ lamerok mo ma oyakogi ci oterogi i opii wa i lobo pa lumerokgi, ka mabor nyo ka macok, iwiny legagi. 47Ka cwinygi otamo lok ki i lobo ma giterogi iye i opii-ni, ce guŋut ci gubako doggi boti ki i lobo ma gitye iye i ciŋ luyakgi, kun gikok ni, ‘Wabalo, waŋak woko ata, wati yo lwak bal-gu mapol’, 48ka ce guŋut ki tamgi ducu ki cwinygi ducu i lobo pa lumerokgi ma yam oterogi i opii-ni, kun doŋ gilego i nyimi ma gukemo lobogi ma yam imiyo bot kwarogi, ki gaŋ ma nene iyero, ki ot man ma agero pi nyiŋi; 49ci in Lubaŋa iwiny legagi ki bako doggi ki i polo ka ma ibedo iye-ni, ci iye konyo korgi ka ineno lokgi tye atir. 50Dok iwek bal pa joni ma gubalo i komi pi tim aranyigi ducu ma gibalo kwede i nyimi, imi kica omak jo ma yam guterogi i opii-ni, kica ocak makogi i komgi. 51Pien gin aye lwakki kikome, gin joni kikome ma yam ikwanyogi ki i Ejipt, ma obedo calo buk mac me teto nyonyo ma otwak me waŋogi. 52Wek waŋi onen kit bako dog pa laticci, ki bako dog pa lwakkijo Icrael, cik iti i komgi i kare ducu ma gikok boti. 53Pien yam dok ikoyogi pat ki i kin rok ma wi lobo ducu wek gubed joni kikome, kit ma yam ituco lokke ki i dog laticci Moses i kare ma yam ikwanyo kwarowa ki i Ejipt, ai Rwot Lubaŋa.”\nLega me agikki\n54Ka doŋ Solomon otyeko lego lega meno ducu kacel ki bako doge-gu i nyim Rwot, ci oa malo ki i nyim keno tyer pa Rwot ka ma onoŋo orumo iye coŋe, kun otaŋo ciŋe malo okemo polo. 55Ka doŋ ocuŋ, ci olamo gum i kom jo Icrael ma gucokke ducu kun daŋŋe ki dwane maloŋo ma waco ni. 56-“Gipwo Rwot ma doŋ omiyo jone jo Icrael guywe, kit ma yam ociko ducu! I kom lok ducu mabeco ma yam ociko ki i dog laticce Moses, pe tye lok mo acel ma pe ocobo kakare. 57Rwot Lubaŋawa obed kwedwa kit ma yam obedo ki kwarowa-ni; pe obwotwa, pe otenywa ata, 58wek olok cwinywa odwok i kome. Kit meno wabilubo yone ducu, kun wagwoko lok ma en ociko, ki cikke ducu ma yam ociko ki kwarowa. 59Wek lok ma doŋ aloko ducu, ma abako ki doga i nyim Rwot-ti, obed cok i nyim Rwot Lubaŋawa dyeceŋ ki dyewor, wek en otim pira ma an laticee-ni, ki pi lwakke jo Icrael, gin ma tye atir i nino acel acel. 60Meno bimiyo rok ma wi lobo ducu ŋeyo ni, Rwot aye Lubaŋa kene; mukene peke. 61Wun wubed ki leŋic i kom Rwot Lubaŋawa, wulub cik ma en oketo, kun wugwoko lok ma en ociko ducu macalo wutiyo tin-ni.”\nKwero ot pa Lubaŋa wek obed maleŋ\n(2 Tek 7.4-10)\n62Ka dok kabaka ki jo Icrael ducu gucako tyero gitum i nyim Rwot. 63Solomon otyero gityer lakwecwiny bot Rwot ma romo twoni dyaŋi alip pyeraryo wiye aryo, ki romi alip miya acel ki pyeraryo. Kabaka kacel ki jo Icrael ducu gukwero ot pa Rwot kit meno. 64I nino meno bene kaba ka okwero kabedo ma i cwiny dyekal ma tye i nyim ot pa Rwot-ti, Otyero kunnu gitum awaŋa ki gityer me moko kwon ki moo dwolo me gityer lakwecwiny, pien keno tyer mola ma i nyim Rwot-ti onoŋo tidi twatwal, pe romo keto iye gitum awaŋa kacel ki gityer me moko kwon ki dwolo me gityer lakwecwiny-gu.\n65Kit meno Solomon okwero nino madito i kare meno, kacel ki jo Icrael ducu. Onoŋo lwak gucokke mapol kun gua wa i yo ma donyo i Kamat nio wa i laora kulu me Ejipt, ci gubedo i nyim Rwot Lubaŋawa pi nino abiro. 66I kom nino me aborone Solomon ocwalo lwak gudok woko tugi. Lwak gupwoyo kabaka, ci gudok i pacogi ki yomcwiny madwoŋ, ma igi okwe pi gin ducu mabeco ma Rwot otimo pi laticce Daudi ki pi lwakke jo Icrael.


Tic Pa Lukwena 26 ACO85 - Agripa owaco bot Paulo ni, - Bible Search\nTic Pa Lukwena 25 Tic Pa Lukwena 27\nTic Pa Lukwena 26\nPaulo opido lokke i nyim Agripa\n1Agripa owaco bot Paulo ni, “Giye ni ilok giri piri keni.” Ci Paulo oryeyo bade ka ocako pidone kun wacci,\n2“Ladit, tin koma gum mada me cuŋ i nyimi, in Kabaka Agripa, pi pido lokka i kom kop ducu ma Lujudaya gudota iye. 3Makato ducu pien in iŋeyo maber twatwal kit pa Lujudaya ducu ki lok ma gilaro i kingi kengi; pi meno alegi ni idi cwinyi wek iwiny lokka mot ma cwinyi opye.\n4“Lujudaya ducu giŋeyo kit kwona nia ka tinona. Pi kwona ducu, cakke i acakkine, abedo i kin rokwa ki i Jerucalem bene. 5- Giŋeyo nia wa con, ka giye tucone, ni abedo ka lubo kit pa lugwok dini matek makato ma i kinwa, ma gin aye Luparicayo. 6Kombeddi acuŋ kany ka pido koppa pi geno cikke ma Lubaŋa omiyo bot kwarowa, 7pi geno gin ma kakawa apar wiye aryo ducu gigeno ni gibinoŋo, kun giworo Lubaŋa ki cwinygi ducu dyewor ki dyeceŋ. Lujudaya gitye ka pida pi gen man, ai kabaka, macalo obedo bal! 8Piŋo pe wutwero ye ni Lubaŋa cero jo muto?\n9- “Won an kikoma yam atamo ni myero ati matek pi lweny ki nyiŋ Yecu me Najaret. 10Yam atimo kit meno i Jerucalem; atweyo jo pa Lubaŋa mapol i mabuc kun atiyo ki twer ma anoŋo ki bot ajwagi madito. Ka ginekogi, abolo kwir ni myero gito. 11Tyen mapol aketo can i komgi i kacokke ducu, kun atemo miyogi yeto nyiŋ Kricito; agerre i komgi, ayelogi wa i gaŋi pa lurok.\nPaulo otito kit ma en olokke kwede bot Kricito\n(Tic 9.1-19; 22.6-16)\n12“Kit meno awoto Damaciko kun atye ki twero ki cik ma ajwagi madito gumiya. 13I cwiny dyeceŋ, kabaka, aneno ki i waŋa yo ka dero a ki i polo ma ryeny matar makato ceŋ; oryeny oboyo koma dyere ki jo ma guwoto kweda bene. 14Wan ducu wapoto piny, ci awinyo dwan ma loko kweda i leb Ibru ni, ‘Caulo, Caulo, iyela piŋo? Itye ka keto ret i komi keni, macalo twon ka gweyo dim.’ 15Agamo ni, ‘In aŋa, Rwot?’ Ci Rwot owaco ni, ‘An aye Yecu ma itye ka yela-ni. 16Ento a icuŋ, pien anen boti pi lok man pi keti ibed laticca ki lacaden pi gin ma ineno ma dok i koma, ki pi gin ma ibineno ka dok anyutte boti i kare me anyim. 17Abilari ki bot jo me rokwu, ki bot Lurok bene ma abiori botgi. 18Ibiyabo waŋgi wek gua woko ki i colpiny, gubed i ceŋ, gua woko ki i te twer pa Catan, gulokke bot Lubaŋa, wek owek balgi ci gunoŋ kabedo i kin jo ma Lubaŋa olonyogi gudoko jone, pi niyegi i koma.’\nPaulo otito pi ticce\n19“Kumeno, Kabaka Agripa, pe akwero winyo cik ma gimiya mua ki i polo, 20- ento acako tuco lok, mukwoŋo i Damaciko, ka lacen i Jerucalem ki lobo Judaya ducu ki bot lurok bene, kun atito botgi ni myero guŋut i kom balgi, gulokke gudwog cen bot Lubaŋa, dok guti kit tim ma nyuto ni doŋ guŋut. 21Pi tyen lok man aye omiyo Lujudaya gumaka i ot pa Lubaŋa, gutemo neka woko. 22Nio wa i kare man abedo ka limo kony ma a ki bot Lubaŋa; kombeddi doŋ acuŋ kany pi miyo caden bot jo matino ki bot ludito. Lok ma aloko en gin ma lunebi wa ki Moses bene guwaco ni bitimme keken, pe lok mo mapat, 23- ni Kricito ma Lubaŋa oyero, myero onen can, dok ni en bikwoŋo cer ki i kin jo muto wek otit bot rokwa ki bot Lurok bene pi ceŋ ma biryeny menyogi.”\nPaulo otemo ywayo tam pa Agripa wek oye Yecu\n24Ka doŋ otyeko pidone kit meno, Festo ogerre ki lok ni, “Paulo, in lapoya. Kwano lok mapol mada omiyo ipo apoya.” 25Ento Paulo ogamo ni, “Pe an lapoya, ladit Festo, ento atye ka loko lok me ada keken kun wiya tye ka tic. 26Kabaka Agripa ŋeyo lok man ducu, atwero lok bote laboŋo lworo mo. Aŋeyo ni pe tye lok mo ma okato ite, pien lokke pe otimme i muŋ. 27Kabaka Agripa, in iye lok pa lunebi? Aŋeyo ni iye lokgi.” 28Agripa owaco bot Paulo ni, “Itamo ni iloka adok lalub Kricito pi kare manok mo kuman?” 29Paulo ogamo ni, “Kadi pi kare manok nyo madwoŋ, kono alego Lubaŋa ni idok macalo an, pe in keken ento wa dano ducu ma gitye ka winyo lokka tin, ento laboŋo nyor-ri aye.”\n30I ŋe meno kabaka ki laloyo ki Bernike ki jo ma gubedo kwedgi gua malo. 31Ka doŋ gucito woko, guloko kekengi ni, “Laco man pe otimo gin mo ma romme to, kadi bedo i mabuc.” 32Ci Agripa owaco bot Festo ni, “Kono dano-ni pe obolo pi Cecar, kono gitwero gonye woko.”


Latitlok 5 ACO85 - Myero igwok kiti ka icito ka donyo i - Bible Search\nLatitlok 4 Latitlok 6\nPe ikwoŋ kwoŋ rucurucu\n1Myero igwok kiti ka icito ka donyo i ot pa Lubaŋa; pien nyiko cok ka winyo lok pa Lubaŋa ber kato gitum ma lumiŋ gimiyo bote, pien gin pe giŋeyo ni gitye ka timo bal. 2Myero koŋ ikwoŋ tamo pi gin ma imito loko ma peya iloko gin mo, pe myero ilok lok oyotoyot i nyim Lubaŋa; myero ilok manok mo keken i nyime, pien en tye wi polo, ki in it ye i lobo.\n3Ka ibedo ka paro par mapol ci lek bino i wiyi, ci ibedo ka lok calo lamiŋ.\n4-Pi meno ka ikwoŋo bot Lubaŋa pe igalle, dok myero igwok kwoŋŋi; pien Lubaŋa cwinye pe yom i kom lumiŋ. Myero icob gin ma in doŋ ikwoŋo. 5Onoŋo bedo ber ka in pe ikwoŋo kwoŋ mo, kato ma ikwoŋo kun pe icobo gin ma ikwoŋo. 6Pe iwek lok ma iloko oteri ka timo bal, dok pe myero iwac bot lukwena pa Lubaŋa ni meno dogi onoŋo ocer acera. Piŋo iweko kiniga mako Lubaŋa i komi pi lok ma iloko, ma miyo en balo ticci ducu ma yam itiyo ki ciŋi-ni?\n7Myero ilwor Lubaŋa, kadi bed lek mapol bimedde ki bino i wiyi, ma miyo iloko lok madwoŋ ata ma konygi pe.\n8Pe myero ibed ki ur mo ka ce ineno ni lucan ma gitye i dul lobo mo gitye ka unogi, ma kopgi pe giŋolo atir kun gitimogi ki tim me bwami; pien tye ŋat ma tye malo makato ladit ma loyo wi lwak, dok pud tye ŋat mo ma tye malo makato gin aryo-nu ducu. 9Doŋ gin maber makato ducu, en aye kabaka mo ma omiyo lobo ma en loyo gipuro dok gipito iye cam madwoŋ.\n10Ŋat ma maro lim, lim pe twero romone wacel; ki ŋat ma maro lonyo bene kadi bed noŋ magoba madwoŋ, pud dok wacci peya oromme. Man bene gin ma konnye pe.\n11Ka lonyo pa dano woto ki medde, ci jo ma gicamo ciŋe bene nya gimedde ameda. Doŋ kit kony aŋo ma lalonyo-ni tye kwede? En neno lonyone anena ki waŋe keken.\n12Ŋat ma latic matek nino mot liywi, kadi bed camo cam man ok nyo madwoŋ ento ŋat mulony mukato kare pe nino pien bedo ka paro lonyone.\n13Gin marac twatwal ma aneno i lobo en aye ni dano kano lwak lonyo madwoŋ, ci lacen dok lonyo meno kelo can i komgi, 14dok lwak lonyogi meno rwenyo woko liweŋ pi gum marac. Man miyo dano doŋ ki ciŋe noŋo laboŋo gin mo ma etwero pito ki litinone. 15-Pi meno kit macalo dano yam minne onywale i lobo man ma tye munero, en bene biweko lobo-ni dok ki ciŋe noŋo laboŋo gin mo, pe bikwanyo jami mo mua i kom ticce kadi ki acel ma bimako i ciŋe kun cito kwede. 16Man bene gin marac atika: kit macalo en obino i lobo noŋo laboŋo gin mo-ni, en bene bidok noŋo kit meno. Ci doŋ dano-nu noŋo kit magoba aŋo i kom ticce ma en otiyo? Otiyo tic me mako yamo keken. 17Pi kare me kwone ducu en obedo i colpiny ki can ki cwercwiny madwoŋ mukato kare, dok ki two wa ki keccwiny.\n18Doŋ gin maber ma aneno ma myero dano otim en ene, en myero ocam cam dok omat mat-gu wek onoŋ yomcwiny i kom ticce ducu ma en otiyo pi kare manok me kwone ma Lubaŋa omiye i lobo-ni, pien man aye dul ma gipoko bote. 19Dano acel acel ma Lubaŋa omiye lonyo, kacel ki jami madwoŋ wa ki twero me yomo cwinye ki jami magi, mito ogam dul ma gipoko ni obed mere, wek onoŋ yomcwiny i kom ticce, pien man aye mot ma Lubaŋa omiyo. 20Man miyo dano pe po pi kare me kwone mukato aŋec, pien Lubaŋa tye ka miyo cwinye bedo yom kare ducu.


Acakki 44 ACO85 - Yucepu ociko lakan jami me ot ni, - Bible Search\nAcakki 43 Acakki 45\nKikopo pa Yucepu orwenyo\n1Yucepu ociko lakan jami me ot ni, “Pik cam opoŋ kicaa pa jo-nu, mabup, ma gitwero tino; dok iket lim pa ŋat acel acel i dog kicaane, 2ci iket kikopona, kikopo ryal-li, i dog kicaa pa latin matidi-ni, kacel ki limme me wilo kal.” En otimo kit macalo Yucepu owacce. 3Ka piny doŋ oru maleŋ, ci gicwalo jo-nu gukato woko kacel ki kanagi. 4Ka guwoto manok nia ki i gaŋ, Yucepu owaco ki lakan jamine ni, “Doŋ ilub kor jo-nu; ka imakogi, ci iwac botgi ni, ‘Piŋo wuculo gin maber ki gin marac? Piŋo wukwalo kikopo ryal mera woko? 5Pe rwoda mato ki kikopo meno? Dok pe en aye tyeto kwede bene? Wutimo rac mada.’ ”\n6Ka omakogi i yo, ci owacogi lok meno. 7Gugamo doge ni, “Lok aŋo mumiyo in laditwa iloko lakit lok meno? Wan luticci pe myero watim lakit tim macalo meno! 8Nen ba, lim ma nene wanoŋo i dog kicaawa, wadwoko cen boti nia wa ki i lobo Kanaan; dok wan myero wakwal ryal nyo jabu ki i ot pa laditwa niŋniŋ? 9Ka ce gibinoŋo tye bot ŋat mo i kinwa, wek en aye oto, wan bene wabibedo opiini laditwa.” 10En ogamo ni, “Wuwek koŋ doŋ obed kit ma wuwaco-ni: ŋat ma gibinoŋo kikopo bote aye bibedo opiina, jo mukene bal bibedo pe i komgi.” 11Ŋat acel acel ocako cibo yecce piny oyotoyot, ŋat acel acel oyabo dog kicaane. 12Ka oyenyo dog kicaa nia ki kom pa ladit nio wa kom latin, ci ginoŋo kikopo i dog kicaa pa Benjamin. 13Gucako yeco boŋŋigi pi cwercwiny, gin ducu gutweyo yec i ŋe kanagi, gudok i gaŋ.\n14Ka Juda ki omegine gudok i ot pa Yucepu, gunoŋo en pud tye kenyo; gupoto, guryebbe piny i nyime. 15Yucepu owacogi ni, “Wun wutimo kit tim macalo man piŋo ce? Wun pe wuŋeyo ni dano macalo an-ni ŋeyo tyet?” 16Juda ogamo kun waco ni, “Wan wabidok iye lok aŋo, ladit? Wabigamo lok aŋo kono? Wabikwanyo bal i komwa kekenwa niŋniŋ? Lubaŋa otyeko noŋo bal i komwa; nen, wan wadoko opiini, laditwa, wan ducu kacel ki ŋat ma ginoŋo kikopo bote-ni.” 17Ento en ogamo ni, “An pe atwero timo kit eno! Ento ŋat ma ginoŋo kikopo bote-ni, aye bibedo opiina; ento ki tuŋ botwu wun wudok mewu bot wonwu ki kuc.”\nJuda opido pi Benjamin\n18Juda ocako cito bote, owacce ni, “Alegi laditta, wek an alok lok mo kwedi, pe iwek kinigani obed Lyet i koma, pien in irom ki Parao kikome. 19Ladit, in yam ipenyowa ni, ‘Wun wutye ki wonwu, onyo omegiwu?’ 20Wan wagamo dogi ni, ‘Watye ki wonwa, dano muti doŋ, ki ominwa matidine latin me tiyone. Ominne aye oto woko, en aye odoŋ latin acel i kor minne; wonne bene maro en.’ 21Ka dok iwaco botwa ni, ‘Wukel en bota, wek aket waŋa i kome.’ 22Wan watito boti ni, ‘Latin awobi-nu pe twero weko ka ŋet wonne; ka ce opokke woko ki wonne, ci wonne to woko.’ 23Ento in onoŋo iwaco botwa ni, ‘Ka ominwu matidi-ni pe obino kany kacel kwedwu, pe dok wubineno waŋa.’\n24“Ka wadok paco bot wonwa ladit, ci watitte lokki ducu. 25Ka wonwa owaco ni, ‘Wuwot dok wuciwil ki wan cam mo manok’, 26wan wawacce ni, ‘Pe watwero dok Ka ominwa rmatidi-ni bicito kwedwa, ci wabidok kunnu, pien pe wabineno waŋ dano ca, ka ominwa matidi-ne pe i kinwa.’ 27Ci wora owacowa ni, ‘Wun wuŋeyo ni dakona onywalo litino awobe aryo; 28acel oweka woko, ci yam awacci, Ada ŋuu okide woko, pe dok amedo ki nene matwal. 29Ka dok wukwanyo man woko ki bota, ce gin marac bipoto i kome, ci wubitero lwar wiya i lyel ki: cwercwiny.’\n30“Mumiyo ka an adok bot wora;: ma latin awobi-ni pe i kinwa, macalo kwone ocuŋ i kom latin awobi-ni, 31ka oneno ni latin awobi-ni pe i kinwa, ci en bito woko. Miyo wabitero lwar wi wonwa i lyel ki cwercwiny. 32An nene acuŋ pi latin awobi man bot wora, kun awacce ni, ‘Ka pe abidwoko en boti, an abibedo won alii i nyim wora i kare me kwona ducu.’ 33Mumiyo kombeddi alegi ni ber iye an opiini, adoŋ ma ka latin awobi man, abed opiini, ladit; wek latin man odok paco kacel ki omegine. 34Pien atwero dok paco bot wora niŋniŋ, ka pe latin-ni tye kweda? Alworo neno gin marac ka poto i kom wora.”


Ejira 8 ACO85 - Magi aye nyiŋ ludito ma giloyo dog odi - Bible Search\nEjira 7 Ejira 9\nJo ma yam giterogi i opii ma gudwogo i Jerucalem\n1Magi aye nyiŋ ludito ma giloyo dog odi pa kwarogi, ma gudwogo kacel kweda ki i lobo Babilon, i kare me loc pa kabaka Aritakcec: 2ma gicoyo nyiŋgi i buk me tekwarogi: Gercom, ki i kin likwayo pa Finekaci. Daniel, ki i kin likwayo pa Itamar. Katuc, ki i kin likwayo pa Daudi, 3ma i kin likwayo pa Cekania. Jekaria, ki i kin likwayo pa Paroc, kacel jo megi ma gicoyo nyiŋgi giromo miya acel ki pyerabic. 4Eliekoenai wod pa Jerakia, ki i kin likwayo pa Pakat-moab, kacel ki jone ma welgi oromo miya aryo. 5Cekania wod pa Jakajiel, ki i kin likwayo pa Jatu, kacel ki jone miya adek. 6Ebed wod pa Yonacan, ki i kin likwayo pa Adin, kacel ki jone pyerabic. 7Jecaya wod pa Atalia, ki i kin likwayo pa Elam, kacel ki jone pyerabiro. 8Jebadia wod pa Mikael, ki i kin likwayo pa Cepatia, kacel ki jone pyeraboro. 9Obadia wod pa Jekiel, ki i kin likwayo pa Joab, kacel ki jone miya aryo ki apar wiye aboro. 10Celomit wod pa Jocipia, ki i kin likwayo pa Bani, kacel ki jone miya acel ki pyerabicel. 11Jekaria, wod pa Bebai, ki i kin likwayo pa Bebai, kacel ki jone pyeraryo wiye aboro. 12Yokanan wod pa Kakatan, ki i kin likwayo pa Ajgad, kacel kijone miya acel ki apar. 13Elipelet, Jeuel, ki Cemaya, ki i kin likwayo pa Adonikam, jo ma gucito lacen, kacel ki jo megi pyerabicel. 14Utai ki Jakur, ki i kin likwayo pa Bigvai, kacel ki jo megi pyerabiro.\nEjira onoŋo Lulevi pi tic i ot pa Lubaŋa\n15An yam acokogi kacel i dog kulu ma mol dok yo tuŋ Akava, wagony iye wabedo kunnu pi nino adek. Ka abedo ka ŋiyo dano anoŋo ni ajwagi gitye, ento Lulevi pe gitye kadi ki acel mo. 16Ka dok acwalo kwena me lwoŋo jo magi, Eliejer, Ariel, Cemaya, Elnatan, Jarib, Elnatan, Natan, Jekaria, ki Meculam, gin aye ludito wi lwakgi dok alwoŋo Joyarib ki Elnatan ma yam gin jo ma tye ki niaŋ matut, 17ka acwalogi bot Iddo, ma en ladit ma loyo kabedo me Kacipia, kun atito botgi lok ducu ma myero gin gucilok bot Iddo ki utmegine ma gin lutic i ot pa Lubaŋa ma i kabedo me Kacipia, me cwalo botwa dano ma gibitic i ot pa Lubaŋawa. 18Pi Rwot Lubaŋawa ma onoŋo tye ka konyowa omiyo gucwalo botwa Cerebia dano ma ŋeyo piny, ma en tye i kin likwayo pa Makali ma en lakwar pa Levi dok lakwar Icrael bene; en obino ki litinone kacel ki utmegine, gin ducu apar wiye aboro; 19ka dok gucwalo Kacabia ki Jecaya ma gitye i kin likwayo pa Merari, kacel ki utmegigi, ki litinogi gin ducu pyeraryo. 20Doŋ medo i kom lutic i ot pa Lubaŋa miya aryo ki pyeraryo, ma con Daudi ki luditone guketo pi tic bot Lulevi, gin ducu gicoyo nyiŋgi woko piny kikore.\nEjira otelo wi lwak i kare me ri kec ki lega\n21An dok aciko pi ri kec kunnu, ki i dog kulu Akava, wek wamwolle kenwa i nyim Lubaŋawa, wek waleg en omiwa wawot maber, wan kikomwa, litinowa, kacel ki jamiwa ducu. 22Kono nene apenyo kabaka ni omiya lwak askari ki wegi aguragura me gwokowa i kom lumerokwa ma iyo, lewic onoŋo twero maka; pien onoŋo doŋ watito bot kabaka woko ni, “Lubaŋawa bibedo ki jo ma giyenye pi konyogi, ki tek me akemone bedo i kom jo ducu ma gibwoto en woko.” 23Wari kec kun walego Lubaŋawa ni ogwokwa, ci en owinyo legawa bene.\nMot pi ot pa Lubaŋa\n24Ka dok aketo ludito magi apar wiye aryo ma giloyo ajwagi: Cerebia, Kacabia, ki jo apar mukene ma gin utmegigi kacel kwedgi. 25Ci apimo botgi ryal ki jabu ki jami me tic, amiyogi gityer me ot pa Lubaŋawa ma con kabaka ki lumi-tamme ki luditone ki jo Icrael ducu ma gitye i kare-nu gumiyo. 26Apimo ryal ma romo talanta miya abicel ki pyerabic, ki jami mukene ma romo talanta miya acel, ki jabu ma romo talanta miya acel, 27ki atabo jabu pyeraryo ma acel acel peke romo darik alip acel, ki atabo mola aryo ma giliyo maber ma rom ki jami me jabu. 28Awaco botgi ni, “Wun dano maleŋ i nyim Rwot, ki jami ducu bene leŋ; ryal ki jabu ducu gin aye mot me gityer ma cwiny dano opwoyo me miyone bot Rwot, Lubaŋa pa kwarowu. 29Wugwokgi, wunengi maber nio ka wupimogi i nyim ajwagi madito ki Lulevi kacel ki ludito ma giloyo dog odi pa kwarogi ma i Jerucalem, kun wupimo ki i kicika ma i ot pa Rwot.” 30Ajwagi ki Lulevi gutiŋo ryal ki jabu ma gupimo kacel ki jami mukene ducu, guterogi guketo i ot pa Lubaŋawa i Jerucalem.\nWot me dok i Jerucalem\n31Lacen wacako wot ki i dog kulu Akaya i nino me apar wiye aryo me dwe me acel, me cito i Jerucalem; Lubaŋawa aye obedo ka konyowa, dok ogwokowa ki i ciŋ lumerok ki i ciŋ luli bo ma gubuto ka kiyowa iyo. 32Ka wao i Jerucalem, ci wabedo kunnu pi nino adek. 33I nino me aŋwenne, wacito i ot pa Lubaŋawa, wacako pimo iye ryal ki jabu ki jami tic ducu wamiyogi i ciŋ ajwaka Meremot, ma wod pa Uria. Onoŋo en tye kacel ki Eleajar wod pa Finekaci, kacel ki Lulevi ma gitye kwedgi, ma gin aye Jojabad wod pa Yecwa ki Noadia wod pa Binui. 34Gikwano jami woko liweŋ, dok gipimogi bene ka gicoyo pekgi i buk i cawa meno.\n35I kare meno jo ma yam gudwogo ki i opii i rok, gucako tyero gitum awaŋa bot Lubaŋa pa Icrael. Gutyero twoni dyaŋi apar wiye aryo pi jo Icrael ducu, ki nyogi romi pyeraboŋwen wiye abicel, ki litino nyogi romi pyerabiro wiye abiro, ki nyogi dyegi apar wiye aryo pi gitum me bal; meno ducu obedo gitum awaŋa bot Rwot. 36Gin gumiyo cik pa kabaka bot rwodi ki bot luloc ma gitye i lobo me Loka Kulu; gin bene gukonyo dano kacel ki ot pa Lubaŋa.


Pwod me Angwen me o Abongwen i kom Ejipt | Pwony me Baibul pi Lutino\nPWONY ME 20\nMoses ki Aron gucito bot Parao ci gutito bote kwena pa Lubanga ni: ‘Ka pe iweko jona gucito, abicoro lwak lwango madongo i lobo man.’ Lwango madongo magi gikayo dano. Lwango ocorre limuk i odi pa jo Ejipt, lucan wa ki lulonyo. Lobo ducu opong ki lwango. Ento lwango obedo pe i lobo me Gocen, ka ma jo Icrael bedo iye. Pwod me angwen man ki ma lubo-ni ducu owano jo Ejipt keken. Parao obako doge ni: ‘Wukwa Jehovah wek okwany lwak lwango-ni woko. Jowu twero cito gire.’ Ento i kare ma Jehovah okwanyo lwango madongo-ni, Parao oloko tamme woko. Awene ma Parao onongo biniang iye i kom teko pa Jehovah?\nJehovah owaco ni: ‘Ka Parao pe oweko jona gucito, two bipoto i kom lee pa jo Ejipt ci gibito woko.’ Orwone, lee ocako to. Ento lee pa jo Icrael pe guto. Kadi bed kit meno, cwiny Parao odoko nwang, pe oweko lwak ocito.\nCi Jehovah owaco bot Moses ni odok cen bot Parao ci oyu buru malo i yamo. Buru-ni olokke odoko apwa ma duny i yamo ci opoto i kom Luejipt ducu. Man okelo odeke ma tyer doko lwak bur i kom jo Ejipt wa ki leegi ducu. Kadi bed kit meno, Parao okwero gonyo jo Icrael woko.\nJehovah ooro Moses ni odok cen bot Parao ki kwena man: ‘Pud ikwero weko jona ni guciti? Diki, abicoro lwak pee mapek i lobo.’ Orwone Jehovah omiyo piny omor, ci ocoro pee ma orubbe ki mac. Meno obedo pee ma ocwer marac adada ma pud dong loyo i lobo Ejipt. Pee obalo yadi ki ginapita ducu ma tye i poto, ento i lobo Gocen pee obedo pe. Parao owaco ni: ‘Wuleg Jehovah wek ogik pee-ni woko! Ci abiweko wucito.’ Ento cutcut ma kot ki pee ogik, Parao oloko tamme woko.\nKa dong Moses owaco ni: ‘Bonyo dong bicamo jami ducu ma pee oweko.’ Lwagi bonyo milion mapol ata gucamo gin mo keken ma odong i poto ki yadi. Parao obako doge ni: ‘Leg Jehovah wek okwany bonyo magi woko.’ Ento i kare ma Jehovah ogiko bonyo woko, cwiny Parao pud omedde ki bedo nwang.\nJehovah owaco bot Moses ni: ‘Rye cingi malo tung polo.’ Cutcut piny ocido woko licuc. Pi nino adek, jo Ejipt onongo pe gitwero neno dano nyo gin mo keken. Ento ka ma jo Icrael bedo iye piny obedo maleng.\nParao owaco bot Moses ni: ‘Wun ki jowu wutwero cito. Ento wuwek leeyiwu odong kany.’ Moses ogamo ni: ‘Myero water leeyiwa wek watyergi macalo mot bot Lubangawa.’ Parao okeco me to. En odange ni: ‘A woko ki bota! Ka dok aneno wangi, abineki woko.’\n‘Ka dok wubineno apokapoka ma tye i kin jo ma kitgi atir ki jo ma kitgi raco, ki i kin ngat ma tiyo bot Lubanga ki ngat ma pe tiyo bote.’—Malaki 3:18\nLapeny: Pwod mukene ango ma Jehovah okelo? Pwod magi onongo pat ki adek mukwongo-ni nining?\nNywakki Nywakki Pwod Abicel Mukene